ⵜⵉⵃⵉⵊⴰ ⵄⵉⵛⴰ ⵎⵜⵛⵉ ⵏⵏ ⵎⴻⵎⵎⵉⵙ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ⵉⵏⵏⴰ ⴰⵛ, ⵉⴽⴽⴰ ⵢⵓⵏ ⵓⴳⵍⵍⵉⴷ ⵢⵉⵡⵍ ⵛⵔⴰⵜⵜ ⵏ ⵜⵓⵜⵎⵉⵏ: ⵙⵏⴰⵜ ⵓⵔ ⴷⴰ ⵜⵜⴰⵕⵡⵏⵜ, ⵢⵓⵜ ⵜⵍⵍⴰ ⵙ ⵍⵄⴹⵕ. ⵉⵏⵏⴰ ⴰⵛ ⵜⴰⵕⵡ ⵜⵎⵟⵟⵓⵟ ⵀⴰ ⵉⵎⵎⵔ ⵓⴳⵍⵍⵉⴷ ⵙ ⵉⵍⵉⵍⵉ ⵏⵏⵙ. ⵜⵔⵔⴰ ⵜⵓⵎⵔⵜ ⵏⵏⵙ ⵉⴷⴷⵅ ⵉⵙ ⵉⵢⴰ ⴰⵡⵜⵎ ⵀⴰ ⵉⵍⵍⴰ ⵖⵓⵔⵙ ⵡⴰⵢⵓⵔ ⴳ ⵉⵏⵏⵔ. ⵉⵏⵏⴰ ⴰⵛ, ⵓⵔ ⵕⴹⵉⵏⵜ ⵜⴰⵛⵏⵡⵉⵏ ⵏⵏⴰ ⵓⵔ ⴷⴰ ⵉⵜⵜⴰⵕⵡⵏ, ⴳⴳⵯⴷⵏⵜ ⴰⴷ ⴰⵙⵏⵜ ⵉⵕⵥⵎ ⵓⴳⵍⵍⵉⴷ. ⵇⵇⵉⵎⴰⵏⵜ ⴰⵍⵍⵉⵢ ⵜⵎⵓⴷⴷⴰ ⵎⵎⴰⵙ ⵏ ⵉⵍⵉⵍⵉ ⵖⵔ ⵍⴰⵀⵍ ⵏⵏⵙ, ⴽⴽⵔⵏⵜ ⴰⵙⵉⵏⵜ ⵉⵍⵉⵍⵉ ⴱⴱⵉⵏⵜ ⴰⵙ ⵜⵉⴹⵉⵍⵟ. ⵜⵜⵍⵏⵜ ⵜ ⴳ ⵡⴰⵎⵎⴰⵙ ⵏ ⵉⵛⵕⵡⵉⴹⵏ, ⵢⴰⵏⵜ ⵜ ⴳ ⵓⵣⵢⴰⵡ ⵉⴽⵯⴰⵏ ⴰⵡⵉⵏⵜ ⵜ ⴰⵍⵍ ⵜⴰⵎⴰ ⵏ ⵢⵓⵏ ⵡⴰⵙⵉⴼ ⴷⴰⵢ ⵢⵔⵏⵜ ⵜ. ⵉⵏⵏⴰ ⴰⵛ ⵀⴰⵏⵏ ⵢⵓⵜ ⵏ ⵜⵎⵟⵟⵓⵟ ⵜⴷⴷⴰ ⴰⴷ ⵜⵥⵓⵕ ⵢⵓⵏ ⵓⵎⵕⴰⴱⴹ ⵉⵙ ⵜⵏⵖⴰ ⵜⵖⵚⵚⴰ ⵏⵏⵙ. ⴷⴰⵢ ⵜⴰⴼ ⵉⵍⵉⵍⵉ ⵏⵏⴰ, ⵜⴰⵙⵢ ⵜ, ⵜⴰⵡⵢ ⵜ ⵖⵓⵔⵙ ⵜⵙⵙⵢⵎⴰ ⵜ ⴰⴷ ⵖⵉⴼⵙ ⵉⵅⴷⵎ ⵉⵙ ⵓⵔ ⵖⵓⵔⵙ ⵉⵛⵉⵔⵔⴰⵏ. ⵉⵏⵏⴰ ⴰⵛ ⴰⵍⵍⵉⵢ ⴷ ⵜⵄⴰⵢⴷ ⵎⵎⴰⵙ ⵏ ⵜⵙⵍⵎⵢⴰ, ⵜⵔⴰ ⴰⴷ ⵜⴼⴼⵖ ⵉⵅⴼ ⵏⵏⵙ ⵉⴷⴷⵅ ⵓⵔ ⴷ ⵜⵓⴼⵉ ⵎⴻⵎⵎⵉⵙ. ⴽⴽⵔⵏⵜ ⵜⴰⵛⵏⵡⵉⵏ, ⵓⴷⵊⴰⵏⵜ ⴰⴳⵍⵍⵉⴷ ⴰⵍⵍⵉⵢ ⴷ ⵉⴽⵍⵎ, ⵢⴰⵏⵜ ⴰⵙ ⵉ ⵎⵎⴰⵙ ⵏ ⵉⵍⵉⵍⵉ ⵜⵉⴹⵉⵍⵟ ⵏⵏⴰ ⴱⴱⵉⵏⵜ ⴳ ⵓⵇⵇⵎⵓ. ⵏⵏⴰⵏⵜ ⴰⵙ ⵉ ⵓⴳⵍⵍⵉⴷ: - ⵜⵏⵖⴰ ⵜⵎⵟⵟⵓⵟ ⵉⵔⵡ ⵏⵏⵙ, ⵜⵛⵛⴰ ⵜ, ⵀⴰⵏⵏ ⵜⵉⴹⵉⵍⵟ ⵍⵍⴰ ⵜⵙⵓⵍ ⴰⵙ ⴳ ⵓⵇⵇⵎⵓ ⵏⵏⵙ! ⵉⴽⴽⵔ ⵓⴳⵍⵍⵉⴷ ⵉⵙⵖⵓⵢⵢ ⵖⵉⴼⵙ, ⵉⵏⵏⴰ ⴰⵙⵏ ⵉ ⵢⵙⵎⵖⴰⵏ ⵏⵏⵙ: - ⴰⵡⵢⴰⵜ ⴷ ⵢⵓⵏ ⵓⵍⵖⵎ ⴷ ⵢⵓⵏ ⵓⵇⵥⵓⵥ ⴷ ⵢⵓⵏ ⵉⴱⵛⵔ ⴰⴱⵓⵔⵉ, ⵜⵖⵕⵚⵎ ⴰⵙⵏ ⵜⵓⵣⵓⵎ ⵜⵏ. ⴰⵍⵍⵉⵢ ⵖⵕⵚⵏ ⵉ ⵉⵎⴷⴷⵓⵔⵏ ⵏⵏⴰ, ⵉⴽⴽⵔ ⵉⵙⵙⵍⵙ ⴰⵙ ⴰⵙⵍⵉⵅ ⵏ ⵓⵍⵖⵎ ⵉ ⵎⵎⴰⵙ ⵏ ⵍⵄⵉⵍ, ⵉⵛⴼⴰ ⴰⵙ ⴰⴷ ⵜⵡⵡⵜ ⴰⵙⵜⴰⵡ ⵙ ⵉⵚⵕⵎⴰⵏ ⵏ ⵓⵍⵖⵎ, ⴰⵇⵥⵓⵥ ⵉⵢⴰ ⴰⵙ ⴰⵀⵉⵜⵓⵕ ⵏⵏⵙ ⴷ ⴰⵢⴷⴷⵉⴷ ⴰⴷ ⴷⵉⵢⵙ ⵜⵜⴰⵢⵎ ⴰⵎⴰⵏ, ⵉⵛⴼⴰ ⴰⵙ ⵜⴰⴷⴰⵡⵜ ⵏ ⵉⴱⵛⵔ ⴰⴷ ⴷⵉⵢⵙ ⵜⵜⴻⵜⵜ. ⵉⵏⵏⴰ ⴰⵙ: - ⴰⵍⵍⵉⵢ ⵜⵏⵖⵉⵜ ⵎⴻⵎⵎⵉⵎ, ⴰⵛⵎ ⴰⵍⵡⴰⴷⴷⵅ ⴰⴷ ⵜⴽⵙⵜ ⵉⵍⵖⵎⴰⵏ, ⵀⴰⵏⵏ ⴰⴷ ⵜⴽⴽⵙⵜ ⵜⵉⵎⵍⵙⴰ ⴰ, ⵏⵏⴰ ⴰⵎ ⵙⵙⵍⵙⵉⵅ. ⵉⵏⵏⴰ ⴰⵛ ⵍⵍⴰ ⵜⴽⴽⴰⵍ ⵍⵍⴰ ⵜⴽⵙⵙ ⴰⵍⵍ ⵜⴰⴷⴳⴳⵡⴰⴷⵜ ⵜⵕⵓⵃ ⴷ ⵖⵔ ⵛⴰ ⵏ ⵜⵅⴰⵎⵜ ⵉⵛⴼⴰ ⴰⵙ ⵜⵜ ⵓⴳⵍⵍⵉⴷ. ⵉⵏⵏⴰ ⴰⵛ ⴰⵎⵎ ⵉⴹⴰ ⴰⵎⵎ ⵡⴰⵙⴽⴽⴰ. ⵉⵏⵏⴰ ⴰⵛ, ⵀⴰⵏⵏ ⵍⵄⵉⵍ ⵏⵏⴰ ⵜⵙⵙⵢⵎⴰ ⵜⵎⵟⵟⵓⵟ ⵏⵏⴰ ⵜⵢⵓⵙⵉⵏ ⵣⴳ ⵡⴰⵙⵉⴼ ⵉⵎⵇⵇⵓⵕ, ⵉⵢⴰ ⴰⵜⵔⵔⴰⵙ ⵍⵍⴰ ⵉⵜⵜⵍⴰⵀⴰ ⵖⵓⵔ ⵉⵙⵎⵓⵏⵏ ⵏⵏⵙ ⵜⴰⴽⵓⵔⵜ, ⵍⵍⴰ ⵜⵏ ⵉⵜⵔⵔⴰ. ⵢⵓⵏ ⵡⴰⵙⵙ, ⵏⵏⴰⵏ ⴰⵙ ⵉⵙⵎⵓⵏⵏ ⵏⵏⵙ: - ⵎⵔ ⴷⵉⴽⴽ ⵓⵍ, ⵍⵍⴰ ⵜⴷⴷⵉⵜ ⴰⴷ ⵜⵔⵣⵓⵜ ⵎⵎⴰⵛ. ⵉⵏⵏⴰ ⴰⵛ, ⵍⵍⴰ ⵉⵜⵜⵡⴰⵄⴰⴷ ⵏⴰⵏⵏⴰⵙ ⵏⵏⴰ ⵜ ⵉⵙⵙⵢⵎⴰⵏ, ⵉⵏⵏⴰ ⴰⵙ: - ⴳ ⵉ ⵛⴰ ⵏ ⵓⵙⴽⴽⵉⴼ ⵀⴰⴷ ⵛⴰ ⵏ ⵍⵃⵏⵏⴰ, ⵉⵙ ⵉ ⵏⵖⴰⵏ ⵉⴷⵎⴰⵔⵏ ⵉⵏⵓ! ⴰⵍⵍⵉⵢ ⴰⵙ ⵜⵢⴰ ⵍⵃⵏⵏⴰ ⴷ ⵓⵙⴽⴽⵉⴼ, ⵢⴰⵎⵥ ⴰⴼⵓⵙ ⵉ ⵏⴰⵏⵏⴰⵙ ⵉⵢⴰ ⴰⵙ ⵜ ⵊⴰⵊ ⵏ ⵓⵙⴽⴽⵉⴼ ⵉⵎⵕⵖⵉ. ⵉⵏⵏⴰ ⴰⵙ: - ⴰⴷ ⵉ ⵜⵉⵏⵉⵜ, ⵎⴰⵏⵉ ⵉⵎⵎⴰ? ⵉⴷⴷ ⵛⵎⵎ ⴰⵢ ⵜⵜ ⵉⵏⵖⴰⵏ? ⵜⵏⵏⴰ ⴰⵙ: - ⴰ ⵎⴻⵎⵎⵉ! ⴽⴽⵙ ⵉ ⴰⴼⵓⵙ ⵣⴳ ⵓⵙⴽⴽⵉⴼ, ⵢⵉ ⵜ ⴳ ⵍⵃⵏⵏⴰ ⴰⴷ ⵉ ⵉⵚⵎⵉⴹ, ⴰⴷ ⴰⵛ ⵉⵏⵉⵅ. ⵉⵏⵏⴰ ⴰⵙ: - ⵓⵔ ⴰⵎ ⵜⴽⴽⵙⵅ ⴰⴼⵓⵙ ⴰⵍⵍ ⵉ ⵜⵉⵏⵉⵜ, ⵎⴰⵏⵉ ⵉⵎⵎⴰ? ⵜⵏⵏⴰ ⴰⵙ: - ⵎⴰ ⴰⵛ ⵜⵜ ⵉⵏⵉⵅ ⴰ ⵎⴻⵎⵎⵉ? ⵎⵎⴰⵛ ⵍⵍⴰ ⴰⵙ ⵜⵜ ⵉⵏⵉⵏ, ⵄⵉⵛⴰ ⵎⵜⵛⵉ ⵏ ⵎⴻⵎⵎⵉⵙ, ⵜⴽⴽⴰ ⴷ ⵢⵓⵜ ⵣⴳ ⵜⵓⵜⵎⵉⵏ ⵏ ⵓⴳⵍⵍⵉⴷ, ⴰⵍⵡⴰⴷⴷⵅ ⵍⵍⴰ ⵜⴽⵙⵙ ⵉⵍⵖⵎⴰⵏ ⴳ ⵍⵅⵍⴰ. ⵉⵏⵏⴰ ⴰⵛ, ⵉⴽⴽⵔ ⴳⴳⵉⴹ, ⵉⵛⴼⴰ ⵍⵄⵍⴼ ⵉ ⵉⵢⵢⵉⵙ ⵏⵏⴰ ⴰⵙ ⵜⵙⵖⴰ ⵏⴰⵏⵏⴰⵙ ⵀⴰ ⵉⵊⵊⵓⵊⴷ ⵓⵜⵛⵉ ⵏⵏⵙ. ⵜⵉⴼⴰⵡⵜ, ⵉⵏⵢ ⵉⵢⵢⵉⵙ ⵉⴷⴷⵓ ⵖⵔ ⵍⵅⵍⴰ ⴰⴷ ⵉⵔⵣⵓ ⵎⵎⴰⵙ. ⵉⵏⵏⴰ ⴰⵛ ⵛⵡⵉ ⵉⵏⵏⴰⵍ ⵢⵓⵏ ⵓⵏⵊⴷⵉ ⵉⵙⴰⵍ ⵜ ⵅⴼ ⵉⵍⵖⵎⴰⵏ ⵏ ⵓⴳⵍⵍⵉⴷ ⵏⵏⴰ ⴷⴰ ⵜⴽⵙⵙ ⵄⵉⵛⴰ ⵎⵜⵛⵉ ⵏ ⵎⴻⵎⵎⵉⵙ. ⵉⵏⵏⴰ ⴰⵙ ⵓⵏⵊⴷⵉ ⵏⵏⴰ: - ⵇⵇⵉⵎ ⴰⵍⵍ ⵜⴰⴷⴳⴳⵡⴰⴷⵜ ⴳ ⵓⵖⵍⵍⵓⵢ ⵏ ⵜⴰⴼⵓⵛⵜ, ⴷⴷⵓ ⵖⵔ ⴰⵖⴱⴰⵍⵓ, ⵍⵍⴰ ⴰⴷ ⵜⵚⵕⵓⵃ ⵉⵍⵖⵎⴰⵏ ⵍⵍⴰ ⵜⵏ ⵜⵙⵙⵡⴰ. ⵉⵇⵇⵉⵎ ⴰⵍⵍⵉⵢ ⵜⵖⵍⵉ ⵜⴰⴼⵓⵛⵜ, ⵉⵡⴰⵄⴷ ⴰⵖⴱⴰⵍⵓ. ⵢⴰⴼ ⵉⵏⵏ ⵜⵉⵡⵜⵎⵉⵏ ⵍⵍⴰ ⴷ ⵜⵜⴰⵢⵎⵏⵜ ⵉⵢⴷⴷⵉⴷⵏ. ⵛⵡⵉ ⵏⵜⵜⴰ ⵉⵙⵏⵉⵖⵙ ⵜⵉⵟⵟ ⵏⵏⵙ ⵢⴰⵏⵏⴰⵢ ⵢⵓⵜ ⵏ ⵜⵎⵟⵟⵓⵟ ⵍⵍⴰ ⵜⵍⵙⴰ ⴰⵀⵉⵜⵓⵕ, ⴰⵍⵍ ⵜⵜⴰⵢⵎ ⵛⴰ ⵏ ⵜⵢⴷⴷⵉⴷⵜ ⵏ ⵓⵇⵥⵓⵥ, ⵜⵡⵡⵜ ⴰⵙⵜⴰⵡ ⵙ ⵉⵚⵕⵎⴰⵏ ⵏ ⵓⵍⵖⵎ ⴰⵍⵍ ⵜⵙⵙⵉⵔⵉⴷ ⵜⴰⴷⴰⵡⵜ ⵏ ⵉⴱⵛⵔ. ⵉⵏⵏⴰ ⴰⵛ, ⵉⴱⵕⵕⵎ ⵖⵔ ⵏⴰⵏⵏⴰⵙ. ⵉⵏⵏⴰ ⴰⵙ ⵏⴽⴽ ⵓⴼⵉⵅ ⵎⵎⴰ, ⴰⵍⵡⴰⴷⴷⵅ ⴰⴷ ⴷⴷⵓⵅ ⴰⴷ ⴰⵙ ⵏⵄⵜⵅ ⵜⵉⴹⵉⵍⵟ ⵉ ⴱⴰⴱⴰ. ⵉⵏⵏⴰ ⴰⵛ ⴰ ⵙⵉⴷⵉ, ⵉⵇⵇⵉⵎ ⴷⵉⵅ ⴰⵍⵍ ⵜⴰⴷⴳⴳⵡⴰⴷⵜ ⵉⵃⴰⵟⵟⵕ. ⵢⵓⴷⵊⴰ ⵜⵜ ⴰⵍⵍⵉⵢ ⵜⵙⵙⵡⴰ ⵉⵍⵖⵎⴰⵏ, ⵉⴹⴼⵓⵕ ⵜⵜ ⵣⴳ ⴷⴼⴼⵉⵔ. ⴰⵍⵍ ⵜⴷⴷⵓ, ⴰⵍⵍ ⵜⴷⴷⵓ ... ⴰⵍⵍⵉⵢ ⵜⵉⵡⴹ ⵎⴰⵏⵉⵢ ⴷⴰ ⵜⵏⵙⵙ. ⵉⴷⴷⵓ ⵏⵜⵜⴰ ⵉⵇⵇⵏ ⵉⵢⵢⵉⵙ ⵏⵏⵙ ⵖⵔ ⵢⵓⵜ ⵏ ⵜⴰⵔⵙⵍⵜ, ⵜⴰⵎⴰ ⵏ ⵜⵅⴰⵎⵜ ⵏ ⵎⵎⴰⵙ. ⵉⵏⵏⴰ ⴰⵛ ⵀⴰⵏⵏ ⴰⴳⵍⵍⵉⴷ ⵉⵕⵓⵃ ⴷ, ⵢⵓⵣⵏ ⵖⵉⵔⵙ ⵉⵙⵎⵖⴰⵏ ⵏⵏⵙ ⵖⵕⴰⵏ ⴰⵙ ⴷ. ⵉⵏⵏⴰ ⴰⵙ: - ⴰⵡⵔⴰ! ⵎⴰⵖⵔ ⵜⵇⵇⵉⵎⵜ ⵜⴰⵎⴰ ⵏ ⵄⵉⵛⴰ ⵎⵜⵛⵉ ⵏ ⵎⴻⵎⵎⵉⵙ? ⵉⵏⵏⴰ ⴰⵙ: - ⴰ ⵙⵉⴷⵉ! ⵏⴽⴽ ⴷ ⵉⵙ ⴷ ⴷⴷⵉⵅ ⵖⵔ ⵜⵎⵟⵟⵓⵟ ⴰ, ⴰⴷ ⴰⵏⵏⴰⵢⵅ ⵎⴰ ⵖⵔ ⴰⵙ ⵜⵢⵉⵜ ⴰⵢⴰ, ⵏⵏⵉⵅ ⴰⴷ ⴽ ⵃⴰⵡⵍⵅ ⴰⴷ ⴰⵙ ⵜⴽⴽⵙⵜ ⵜⵉⵎⵍⵙⴰ ⴰ. ⵉⵏⵏⴰ ⴰⵙ ⵓⴳⵍⵍⵉⴷ: - ⵜⴰⵎⵟⵟⵓⵟ ⴰ, ⵜⵛⵛⴰ ⵎⴻⵎⵎⵉⵙ, ⴰⵢ ⵏⵏⴰ ⵜⵜ ⵉⴷ ⵢⵓⵙⴰⵏ ⵢⵉⵅ ⴰⵙ ⵜ. ⵉⵡⴰ ⵉⵏⵏⴰ ⴰⵛ ⵉⵖⵕⴰ ⴰⵙ ⵓⴳⵍⵍⵉⴷ ⵙ ⵉⵎⵏⵙⵉ ⵜⴰⴷⴳⴳⵯⴰⴷⵜ. ⵉⵏⵏⴰ ⴰⵛ ⴰⵍⵍⵉⵢ ⵉⵎⵎⵏⵙⵓ, ⵉⵏⵏⴰ ⴰⵙ: - ⵎⴰ ⵙ ⵜⵛⵜⵜⵉⵜ ⵎⴻⵎⵎⵉⵙ ⵏ ⵜⵎⵟⵟⵓⵟ ⴰ? ⵉⵏⵏⴰ ⴰⵙ: - ⵉⵍⵍⴰ ⴰⵙ ⵡⴰⵢⵓⵔ ⴳ ⵉⵏⵏⵔ ⵀⴰⴷ ⵜⵉⴹⵉⵍⵟ ⵓⴼⵉⵅ ⵜⵜ ⵉⴷ ⵉ ⵜⵎⵟⵟⵓⵟ ⴳ ⵓⵇⵎⵓ ⵏⵏⵙ. ⵉⵏⵏⴰ ⴰⵙ: - ⵉⵡⴰ ⵀⴰⵛ ⵜⵉⴹⵉⵍⵟ ⵉⵏⵓ ⵍⵍⴰ ⵜⴱⴱⵢ! ⵀⴰ ⴰⵢⵓⵔ ⴳ ⵉⵏⵏⵔ ⵉⵏⵓ! ⵉⵏⵏⴰ ⴰⵛ ⵎⵙⵍⵍⴰⵎⵏ, ⵉⵢⵔ ⴰⵙ ⵓⴳⵍⵍⵉⴷ ⵉⵖⵉⵍ, ⵇⵇⵉⵎⵏ ⴰⵍⵍ ⴰⵍⵍⵏ, ⴰⵍⵍ ⴰⵍⵍⵏ ... ⵉⵏⵏⴰ ⴰⵙ ⵍⵄⵉⵍ: - ⴰ ⴱⴰⴱⴰ! ⵎⴰⵖⵔ ⵜⵢⵉⵜ ⵉ ⵢⵎⵎⴰ ⴰⵎⵓⵜⵜⵍ ⴰ? ⵉⵏⵏⴰ ⴰⵙ ⵓⴳⵍⵍⵉⴷ: - ⵎⴰ ⴰⵛ ⵉⵍⵍⴰⵏ ⴰ ⵎⴻⵎⵎⵉ! ⵎⴰ ⵉ ⵜⵔⵉⵜ ⴰⴷ ⴰⵙⵏ ⵜⵢⵅ ⵉ ⵜⴰⵛⵏⵡⵉⵏ ⵏⵏⴰ ⵖⵉⴼⵉ ⵉⵙⵃⵉⵍⵍⴻⵍⵏ? ⵉⵏⵏⴰ ⴰⵙ: - ⵔⵉⵅ ⴰⴷ ⵜⵏⵜ ⵜⵇⵟⵟⴱⵜ. ⵉⵏⵏⴰ ⴰⵛ ⵉⴽⴽⵔ ⵉⵏⵏⴰ ⴰⵙⵏ ⵉ ⵢⵙⵎⵖⴰⵏ ⵏⵏⵙ: - ⴰⵡⵢⴰⵜ ⴷ ⵙⵉⵏ ⵏ ⵉⵍⵖⵎⴰⵏ: ⵢⵓⵏ ⴰⴽⴽⴰⵜ ⴰⵙ ⴰⵎⴰⵏ, ⴰⴷ ⵓⵔ ⴰⵙ ⴰⴽⴽⴰⵜ ⵓⵜⵛⵉ. ⵡⵉⵙⵙⵉⵏ ⴰⴽⴽⴰⵜ ⴰⵙ ⵓⵜⵛⵉ, ⴰⴷ ⵓⵔ ⴰⵙ ⴰⴽⴽⴰⵜ ⴰⵎⴰⵏ. ⴰⴷⴷⴰⵢ ⵖⵉⴼⵙⵏ ⵉⵣⵔⵢ ⵡⴰⵢⵓⵔ ⵀⴰ ⵜⵇⵇⵏⵎ ⵜⵉⵡⵜⵎⵉⵏ ⵙ ⵉⵍⵖⵎⴰⵏ, ⵜⵙⵔⵙⵎ ⵎⵏⵉⴷ ⵏ ⵓⵏⵏⴰ ⴳ ⵉⵍⵍⴰ ⵉⵔⵉⴼⵉ ⴰⵎⴰⵏ, ⴷⵉⵅ ⵜⵙⵔⵙⵎ ⴳ ⵜⵙⵢⴰ ⵢⴰⴹⵏⵉⵏ ⵓⵜⵛⵉ ⵉ ⵓⵏⵏⴰ ⴳ ⵉⵍⵍⴰ ⵍⴰⵥ, ⵜⴰⴷⵊⵎ ⵜⵏ ⴰⴷ ⵊⴱⴷⵏ ⴰⵍⵍ ⵜⵏⵜ ⵇⵟⵟⴱⵏ. ⴽⴽⵔⵏ ⵉⵏⵏⴰ ⴰⵛ ⵉⵙⵎⵖⴰⵏ, ⴰⵡⵢⵏ ⴷ ⵙⵉⵏ ⵉⵍⵖⵎⴰⵏ ⵏⵏⴰ, ⵇⵇⵏⴻⵏ ⵖⵉⵔⵙⵏ ⵜⵉⵡⵜⵎⵉⵏ ⴰⵍⵍⵉⵢ ⵜⵜⵓⵇⵟⴱⵏⵜ ⵀⴰ ⵎⵎⵓⵜⵏⵜ. ⵍⵍⴰ ⵉⵜⴽⴽⵔ ⵍⵄⵉⵍ ⵉⵙⵖ ⴷ ⵜⵉⵎⵍⵙⴰ ⵜⵉⵎⴰⵢⵏⵓⵜⵉⵏ ⵉ ⵎⵎⴰⵙ, ⵉⵙⵙⵣⴱⵣⵢ ⴰⵙ ⴰⵀⵉⵜⵓⵕ ⵏⵏⴰ ⵜⵍⵙⴰ ⵀⴰ ⵉⴽⴽⵙ ⴰⵙ ⵉⵚⵕⵎⴰⵏ ⵏⵏⴰ ⵙ ⵜⵡⵡⵜ ⴰⵙⵜⴰⵡ. ⵉⴷⴷⵓ ⵉⵙⵕⵄⵍ ⴷ ⵏⴰⵏⵏⴰⵙ, ⵉⵇⵇⵉⵎ ⵉⵢ ⵜⴰⵅⴰⵎⵜ ⵏⵏⵙ ⵖⵓⵔ ⵉⵎⴰⵔⴰⵡⵏ ⵏⵏⵙ. ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵜⴰⴰⵎⵃⵕⵓⵓⵛⵜ ⴷ ⵜⵃⵢⵓⵓⴹⵜ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ( 1 ) ⵉⵏⵏⴰ ⴰⵛ ⵉⴽⴽⴰ ⵢⵓⵏ ⵓⵔⴳⴰⵣ ⵖⵓⵔⵙ ⵙⵏⴰⵜ ⵏ ⵜⵛⵉⵔⵔⴰⵜⵉⵏ: ⵢⵓⵜ ⴷ ⵜⴰⵎⵃⵕⵓⵛⵜ, ⵜⵉⵙⵙⵏⴰⵜ ⵜⵢⴰ ⵜⴰⵃⵢⵓⴹⵜ. ⵎⵎⴰⵜⵙⵏⵜ ⵜⵎⵎⵓⵜ. ⴰⵍⵍⵉⵢ ⵣⵔⵉⵏ ⴽⴽⴰⴷⴰ ⵏ ⵡⵓⵙⵙⴰⵏ ⵉⴽⴽⵔ ⴱⴱⴰⵜⵙⵏ ⵢⴰⵡⵍ, ⵎⴰⵛⴰ ⵜⵏⵏⴰ ⴰⵙ ⵜⵎⵟⵟⵓⵟ ⵏⵏⵙ ⵢⵓⵏ ⵡⴰⵙⵙ: - ⵓⵔ ⵜⵜⵉⴷⵉⵔⵅ ⵖⵓⵔ ⵜⵉⵛⵉⵔⵔⴰⵜⵉⵏ ⵏⵏⵛ! ⵥⵥⵄ ⵜⵏⵜ! ⵉⵏⵏⴰ ⴰⵙ ⵏⵜⵜⴰ: - ⵓⵔ ⵜⵜⵉⵖⵉⵢⵅ, ⵉⵙ ⴷⴰ ⵉⵜⵥⵥⵄ ⵛⴰ ⴰⵔⴰⵡ ⵏⵏⵙ! ⴳ ⵢⵓⵜ ⵏ ⵜⵉⴼⴰⵡⵜ ⵓⵔ ⵓⵛⵉⵢⵏⵜ ⵜⵛⵉⵔⵔⴰⵜⵉⵏ ⴰⵍⵍⵉⵢ ⵉⴽⴽⵔ ⴱⴱⴰⵜⵙⵏⵜ ⵉⵃⵍⵙ ⵉ ⵓⵙⵔⴷⵓⵏ ⵀⴰ ⵢⴰⵙⵢ ⵍⵎⵣⴱⵕⵜ. ⵜⴰⵎⵟⵟⵓⵟ ⵏⵜⵜⴰⵜ, ⵜⵏⵣⵖ ⴷ ⵣⴳ ⵢⵓⵜ ⵏ ⵜⵖⵎⵕⵜ ⵙⵉⵏ ⵏ ⵉⵍⵉⵙⵏ ⵏ ⵜⴰⴹⵓⵟ, ⵢⵓⵏ ⴷ ⴰⵎⵍⵍⴰⵍ ⵢⵓⵏ ⴷ ⴰⴱⵅⵅⴰⵏ. ⵜⵛⴼ ⴰⵙ ⵉ ⵜⵎⵃⵕⵓⵛⵜ ⵜⴰⴹⵓⵟ ⵜⴰⵎⵍⵍⴰⵍⵜ ⴰⴷ ⵜⵜ ⵜⵙⵙⵉⵔⴷ ⵀⴰ ⵜⴰⵥⴹ ⴰⵙ ⵉ ⵜⵃⵢⵓⴹⵜ ⵜⴰⴹⵓⵟ ⵜⴰⴱⵅⵅⴰⵏⵜ. ⵜⵏⵏⴰ ⴰⵙⵏⵜ: - ⴷⴷⵓⵏⵜ ⴰ ⵉⵙⵙⵉ ⴰⴷ ⵜⵙⵙⵉⵔⴷⵏⵜ ⵜⴰⴹⵓⵟ ⴰ ⴳ ⵓⵖⴱⴰⵍⵓ, ⵏⴽⴽ ⴷ ⴱⴱⴰⵜⵛⵏⵜ ⴰⴷ ⵏⴷⴷⵓ ⴰⴷ ⴰⵛⵏⵜ ⵏⴱⴱⵢ ⵉⴼⴼⴳⴳⴰⵢⵏ ⵜⵜⴰⴼⴰ ⴰⴷ ⵜⵥⴹⵏⵜ ⵜⴰⵅⴰⵎⵜ ⵏⵏⵛⵏⵜ. ⵉⵏⵏⴰ ⴰⵛ ⴳ ⵓⵖⴱⴰⵍⵓ, ⵜⴰⵎⵃⵕⵓⵛⵜ ⵜⵙⵙⵉⵔⴷ ⵜⴰⴹⵓⵟ ⵏⵏⵙ ⵜⵚⴼⴰ ⴰⵙ ⴷⵖⵢⴰ. ⵜⴰⵃⵢⵓⴹⵜ ⵏⵜⵜⴰⵜ, ⵍⵍⴰ ⵜⵙⵙⵉⵔⵉⴷ ⴰⵍⵍⵉⵢ ⵜⵓⵃⵍ ⵓⵔ ⵜⵔⵉ ⴰⴷ ⴰⵙ ⵜⵚⴼⵓ. ⴰⵎⵛⵉ ⵏⵏⴰ ⵉⵛⵍⴰ ⵡⴰⵙⵙ ⴽⴽⴰⵏⵜ ⵍⵍⴰ ⵜⵙⵍⵍⴰⵏⵜ ⵉ ⵛⴰⵏ ⵍⵀⵙⵙ ⴳ ⵍⵖⴰⴱⵜ ⴰⵎⵎ ⵡⵉⵏ ⵍⵎⵣⴱⵕⵜ ⵏⵏⴰ ⴷⴰ ⵉⵜⴱⴱⵉⵏ ⵛⴰⵏ ⵓⵙⴽⵍⵓ. ⵉⴽⵯⴰⵏ ⵍⵍⴰ ⵜⵜⵉⵏⵉⵏⵜ ⵉⵍⵍⴰ ⴱⴰⴱⴰ ⵍⵍⴰ ⴰⵅ ⵉⵜⴱⴱⵢ ⵉⴼⴳⴳⴰⴳⵏ. ⵜⵇⵇⵉⵎ ⵍⵍⴰ ⴰⵙ ⵜⵜⵉⵏⵉ ⵜⵎⵃⵕⵓⵛⵜ: - ⴰ ⵓⵍⵜⵎⴰ! ⴽⵔⴰⵅ ⴰⴱⵔⵉⴷ ⵏⵏⵅ! - ⵓⵔ ⵜⴷⴷⵓⵅ ⴰⵍⵍ ⵜⵢ ⵜⴰⴹⵓⵟ ⵉⵏⵓ ⴰⵎⵎ ⵜⵉⵏⵏⵎ. ⴰⵙ ⵜⵏⵏⴰ ⵜⵃⵢⵓⴹⵜ. ⵉⵏⵏⴰ ⴰⵛ ⵇⵉⵎⴰⵏⵜ ⴰⵍⵍ ⵙⵙⵉⵔⵉⴷⵏⵜ ⴰⵍⵍⵉⵢ ⵜⵖⵍⵉ ⵜⴰⴼⵓⵛⵜ, ⵜⵛⴼⴰ ⴰⵙ ⵜⵎⵃⵕⵓⵛⵜ ⵜⴰⴹⵓⵟ ⵏⵏⵙ ⵄⴰⴷ ⴰⵢ ⴱⵕⵕⵎⵏⵜ ⵙ ⴰⵣⴷⴷⵓⵖ ⵏⵏⴰ ⴳ ⴽⴽⴰⵏⵜ. ⴰⵍⵍⵉⵢ ⵉⵡⴹⵏⵜ, ⵓⴼⴰⵏⵜ ⵏⵏ ⵖⴰⵙ ⵛⴰ ⵏ ⵓⵇⵥⵓⵥ ⴰⵎⵥⵥⵢⴰⵏ ⴷ ⵢⵓⵜ ⵏ ⵜⵅⴷⵓⵍⵜ ⵊⴰⵊ ⵏ ⵡⴰⵍⵎⵙⵙⵉ ⴷ ⵉⵙⵙⵢⵏⵉ ⴷ ⵛⴰⵏ ⵉⵖⵕⵉⵚⵏ. ⵎⴰⵛⴰ ⵔⵄⴱⵏⵜ, ⵙⵓⵍⵏⵜ ⵍⵍⴰ ⵜⵙⵍⵍⴰⵏⵜ ⵉ ⵍⵃⵙⵙ ⵏⵏⴰ ⴳ ⵍⵖⴰⴱⵜ. ⵏⵏⴰⵏⵜ ⴰⴷⵊ ⵣⵉⵅ ⴰⴷ ⵏⴷⴷⵓ ⴰⴷ ⵏⴰⵏⵏⴰⵢ. ⵏⵉⵜⵏⵜⵉ ⵓⴷⴼⵏⵜ ⵖⵔ ⵊⴰⵊ ⵏ ⵍⵖⴰⴱⵜ, ⵓⴼⴰⵏⵜ ⵖⴰⵙ ⵛⴰⵏ ⴱⵏⵏⴳⵔⵉ ⵍⵍⴰ ⵢⵓⵢⵍ ⵖⵔ ⵢⵓⵏ ⵓⵙⴽⵍⵓ. ⴰⴷⴷⴰⵢ ⴷ ⵉⵚⵓⴹ ⵓⵣⵡⵓ, ⵍⵍⴰ ⵜ ⵉⵜⵃⵔⵔⴰⵛ ⵉⴽⵯⴰⵏ ⴰⵍⵍ ⵉⵜⵇⵕⵇⴰⴱ. ⵄⴰⴷ ⴰⵢ ⵙⵙⵏⴻⵏⵜ ⵉⵙ ⵉⵕⵃⵍ ⴱⴱⴰⵜⵙⵏⵜ ⴷ ⵜⵎⵟⵟⵓⵟ ⵏⵏⵙ, ⵔⵡⵍⵏ. ⵉⵏⵏⴰ ⴰⵛ ⴱⴷⵓⵏⵜ ⵍⵍⴰ ⵢⵏⵏⵓⵏⵜ ⵜⴰⵅⴰⵎⵜ ⵏⵏⵙⵏⵜ ⵀⴰ ⵙⴱⴷⴷⵏⵜ ⵜⵜ. ⵜⵛⴰⵏⵜ ⴰⵢ ⵏⵏⴰ ⵏ ⵜⵅⴷⵓⵍⵜ ⵉⵙ ⵜⵏⵜ ⵉⵏⵖⴰ ⴱⵓⵀⵢⵢⵓⴼ. ⵖⵓⵔⵙⵏⵜ ⴰⵢ ⵏⵏⴰ ⵏ ⵓⵇⵥⵓⵥ ⵍⵍⴰ ⵉⵜⵜⴰⵖ, ⵍⵍⴰ ⵉⵙⵙⵅⵍⴰⵄ ⵉⵣⵎ ⴰⴷⴷⴰⵢ ⴷ ⵉⴷⴷⵓ ⵖⵉⵔⵙⵏⵜ ⵜⴰⴷⴳⴳⵯⴰⴷⵜ. ⵍⵍⴰ ⴰⵙⵏⵜ ⵉⵜⵜⵉⵏⵉ ⵓⵇⵥⵓⵥ: - ⵎⴰⵃⴷⴷ ⵇⴰⵡ ⵇⴰⵡ! ⵓⵔ ⵉⵜⵜⴻⵜ ⵉⵣⵎ ⵜⵉⵔⴱⴰⵜⵉⵏ! ⴰⵍⵍⵉⵢ ⴰⵙⵏⵜ ⵉⵎⴷⴰ ⵍⵄⵡⵉⵏ, ⵖⵕⵚⵏⵜ ⵉ ⵓⵇⵥⵓⵥ ⵏⵏⴰ ⵜⵛⵛⴰⵏⵜ ⵜ. ⵜⴰⴷⴳⴳⵯⴰⴷⵜ, ⵀⴰⵏⵏ ⵢⵓⵏ ⵓⵣⴳⵔ ⵉⴷⴷⴰ ⴷ ⵖⵉⵔⵙⵏⵜ. ⵉⵏⵏⴰ ⴰⵙⵏⵜ: - ⵏⴽⴽ ⴰⴳⴳ ⵢⴰⵏ ⴰⵣⵢⵔ ⵏ ⵄⵎⵎⵉ ⵏⵏⵛⵏⵜ, ⴷⴷⵉⵅ ⴷ ⴰⴷ ⴽⵏⵜ ⵙⵙⵕⵃⵍⵅ. ⵏⵏⴰⵏⵜ ⴰⵙ: - ⵡⴰⵅⵅⴰ. ⵉⵄⴰⵢⴷ ⵉⵏⵏⴰ ⴰⵙⵏⵜ: - ⵉⵡⴰ ⴰⵍⵍ ⴳⴳⵉⴹ ⴰⴷ ⴷ ⵄⴰⵢⴷⵅ. ⵉⵏⵏⴰ ⴰⵛ ⵎⴰⵏⵉ ⵏⵜⵜⴰ ⴷ ⵉⵣⵎ ⴰⵢ ⵏⵏⴰ ⵖⴰⵙ ⵉⵙ ⵉⵄⴰⵢⴷ ⴷ ⴰⵣⵢⵔ. ⵇⵉⵎⴰⵏⵜ ⴰⵍⵍ ⴳⴳⵉⴹ, ⵀⴰⵜ ⵉⵏⵏ ⵉⴰⵢⴷ ⴷ ⵖⵉⵔⵙⵏⵜ. ⵢⵔⵏⵜ ⴰⵙ ⵉⵇⵛⵓⵛⵏ ⵅⴼ ⵜⴰⴷⴰⵡⵜ ⵡⴰⵅⵅⴰ ⴳⴳⵯⴷⵏⵜ. ⴰⵍⵍ ⵜⴷⴷⵓⵏⵜ ... ⴰⵍⵍ ⵜⴷⴷⵓⵏⵜ ... ⴰⵍⵍ ⵉⵎⵉ ⵏ ⵢⵓⵏ ⵓⵊⴷⵉⵔ, ⵣⴷⵖⵏⵜ. ⵜⴰⵍⵍⵙⵜ ⵏ ⵢⵉⴹ ⵓⵔ ⵜⵏⵜ ⵜⵓⴷⵊⵉ ⴰⴷ ⵣⴰⵢⴷⵏⵜ ⵖⵔ ⴷⴰⵜ. ⵉⵏⵏⴰ ⴰⵙⵏⵜ ⵓⵣⵢⵔ: - ⴰⵡⵔⴰⵏⵜ ⴰⴷ ⵜⵢⵏⴻⵏⵜ, ⵜⴰⵃⵢⵓⴹⵜ ⴰⴷ ⵜⵡⴰⵍⴰ ⴰⵇⵛⵎⵉⵕ, ⵏⴽⴽ ⵜⴰⵎⴰ ⵏⵏⵙ ⵄⴰⴷ ⵜⴰⵎⵃⵕⵓⵛⵜ. ⵉⵏⵏⴰ ⴰⵛ ⵍⵍⴰ ⵜⴽⴽⵔ ⵜⵎⵃⵕⵓⵛⵜ ⵍⵍⴰ ⵜⵙⵎⵓⵜⵜⵓⵢ ⵓⵍⵎⴰⵙ ⴳⴳⵉⴹ. ⵉⴽⵯⴰⵏ ⴰⵍⵍ ⴰⵙ ⵉⵜⵜⵉⵏⵉ: - ⵃⴰⴷⵣ ⵏⵏ ⵄⴰⴼⴰⵛ ⴰ ⴰⵣⵢⵔ ⵏ ⴰⵢⵜ ⵄⵎⵎⵉ ⵓⴼⵍⴰ ⴰⴷ ⵜⵜⵓⵜⵉⵅ! ⵃⴰⴷⵣ ⵏⵏ ⵄⴰⴼⴰⵛ ⴰ ⴰⵣⵢⵔ ⵏ ⴰⵢⵜ ⵄⵎⵎⵉ ⵓⴼⵍⴰ ⴰⴷ ⵜⵜⵓⵜⵉⵅ, ⵍⵍⴰ ⵜⴳⴳⴰ ⴰⵎⵎ ⵉⴷⴷ ⵉⵙ ⵜⵢⵏ! ⵉⵏⵏⴰ ⴰⵛ ⴰⵍⵍ ⵉⵜⵜⵃⴰⵣ ⴰⵍⵍⵉⵢ ⵉⵃⵏⵓⵏⵏⵢ ⵉ ⵓⵇⵛⵎⵉⵕ, ⵉⵕⵕⵥⴰ ⵓⵔ ⵉⵖⵉⵢ ⴰⴷ ⵉⴽⴽⵔ. ⵄⴰⴷ ⴰⴳⴳ ⵄⴰⵢⴷ ⴷ ⵉⵣⵎ. ⵉⴽⵯⴰⵏ ⵉⵇⵇⵉⵎ ⵍⵍⴰ ⴰⵙⵏⵜ ⵉⵜⵜⵉⵏⵉ ⵣⴳ ⵉⵣⴷⴰⵔ: - ⴳⴳⵯⵣⵏⵜ ⴷ ⴰⴷ ⵜⵛⵛⵏⵜ ⴰⴽⵙⵓⵎ ⵉⵏⵓ ⴰⵍⵍⵉⵢ ⵓⵔ ⵜⵛⵉⵅ ⵡⵉⵏⵏⵛⵏⵜ. ⵉⵏⵏⴰ ⴰⵛ ⵇⵇⵉⵎⴰⵏⵜ ⴰⵍⵍⵉⵢ ⴰⵙⵏⵜ ⵢⵓⵍⵢ ⵡⴰⵙⵙ, ⵕⵃⵍⵏⵜ ⵜⵉⴽⴽⵍⵜ ⵜⵉⵙⵙⵏⴰⵜ. ⴰⵍⵍ ⵜⴷⴷⵓⵏⵜ ... ⴰⵍⵍ ⵜⴷⴷⵓⵏⵜ ... ⴰⵍⵍⵉⵢ ⴰⵏⵏⴰⵢⵏⵜ ⴰⴳⴳⵯⵓ ⴳ ⵢⵓⵏ ⵉⴼⵔⵉ, ⴷⴷⵓⵏⵜ ⵖⵉⵔⵙ. ⵏⵉⵜⵏⵜⵉ ⵉⵡⴹⵏⵜ ⵙ ⵉⴼⵔⵉ ⵏⵏⴰ, ⵜⴼⵖ ⴷ ⵢⵓⵜ ⵜⵎⵟⵟⵓⵟ. ⵜⵏⵏⴰ ⴰⵙⵏⵜ: - ⴰⵡⵔⴰⵏⵜ ⴰ ⵉⵙⵙⵉ, ⴰⵢ ⵛⵏⵜ ⵔⵣⵉⵅ ⵀⴰ ⵓⵔ ⵛⵏⵜ ⵓⴼⵉⵅ! ⵎⴰⵏⵉ ⵏⵜⵜⴰⵜ, ⴷ ⵜⵔⵡⵓ ⴰⵢ ⵏⵏⴰ. ⵉⵏⵏⴰ ⴰⵛ ⴽⵍⵎⵏⵜ, ⵜⵙⵔⵙ ⴰⵙⵏⵜ ⴰⴼⵜⵜⴰⵍ, ⵜⴱⴷⵓ ⵍⵍⴰ ⵟⵥⵥⵢ ⴰⵖⵖⵓ ⵣⴳ ⵉⴱⵓⴱⴱⴰⵏ ⵏⵏⵙ, ⴰⵍⵍ ⴰⵙⵏⵜ ⵜⵜⵉⵏⵉ: - ⵜⵛⵏⵜ ⴰ ⵉⵙⵙⵉ! ⵉⵏⵖⴰ ⵛⵏⵜ ⴱⵓⵀⵢⵢⵓⴼ! ⵉⵏⵏⴰ ⴰⵛ ⵍⵍⴰ ⵟⵥⵥⴼ ⵜⵎⵃⵕⵓⵛⵜ ⵜⴰⵃⵢⵓⴹⵜ ⴰⵍⵍ ⴰⵙ ⵜⵜⵉⵏⵉ: - ⴰⴷ ⵓⵔ ⵙⵙⴰ ⴰⵖⵖⵓ ⵏ ⵜⵔⵡⵓ ⴰ ⵜⴰⵃⵢⵓⴹⵜ! ⴰⴷ ⴰⵎ ⵉⴹⵕ ⵙ ⵉⴼⴰⴷⴷⵏ ⵓⵔ ⵜⵜⵉⵖⵉⵢⵜ ⴰⴷ ⵜⴷⴷⵓⵜ. ⵉⵏⵏⴰ ⴰⵛ ⵍⵍⴰ ⴰⵙ ⵜⵜⵉⵏⵉ ⵜⵃⵢⵓⴹⵜ: - ⴰ ⵏⴰⵏⵏⴰ! ⵍⵍⴰ ⵉⵜⵜⵉⵏⵉ ⵓⵍⵎⴰ ⴰⴷ ⵓⵔ ⵜⴻⵜⵜ! ⴷⵉⵅ ⵜⵉⵏⵉ ⴰⵙ ⵜⵎⵃⵕⵓⵛⵜ: - ⴰⴷ ⵉⵙ ⴷ ⴰⵙ ⵜⵜⵉⵏⵉⵅ ⴰⴷ ⵓⵔ ⵜⵜⵣⵍⵍⴰⵄ ⵓⵜⵛⵉ. ⵜⴰⵎⵃⵕⵓⵛⵜ ⵍⵍⴰ ⵜⴳⴳ ⴰⵎⵎ ⵉⴷⴷ ⵉⵙ ⴷⴰ ⵜⵜⴻⵜ, ⴷ ⵏⵜⵜⴰⵜ ⵍⵍⴰ ⵜⴳⴳⴰⵔ ⴰⴼⵜⵜⴰⵍ ⴳ ⵓⵃⴱⵓ ⵏⵏⵙ. ⵉⵏⵏⴰ ⴰⵛ ⵇⵇⵉⵎⴰⵏⵜ ⴳ ⵉⴼⵔⵉ ⵏ ⵜⵔⵡⵓ. ⵍⵍⴰ ⵜⴳⴳ ⵜⵎⵃⵕⵓⵛⵜ ⵍⵀⵎⵎ. ⵜⵔⵡⵓ ⵏⵜⵜⴰⵜ, ⵍⵍⴰ ⵜⵜⴼⵖ ⵍⵍⴰ ⵜⵢⵎⵎⵔ ⵓⵔ ⴷ ⴰⴷ ⵜⵜⵕⵓⵃ ⴰⵍⵍ ⵜⴰⴷⴳⴳⵯⴰⴷⵜ. ⵢⵓⵏ ⵡⴰⵙⵙ ⵜⵏⵏⴰ ⴰⵙ ⵜⵎⵃⵕⵓⵛⵜ: - ⴰ ⵏⴰⵏⵏⴰ! ⵉⵅⵚⵚ ⴰⵎ ⴰⴷ ⵉ ⵜⵏⵄⵜⵜ ⵜⵉⴽⵯⵎⵙⵉⵏ ⵏⵏⵎ ⵓⴼⵍⴰ ⴰⴷ ⴷ ⵉⴷⴷⵓ ⵛⴰ ⴰⴷ ⴰⵅ ⵉⵜⵛ. ⵉⵏⵏⴰ ⴰⵛ ⵜⵏⵏⴰ ⴰⵙ: - ⵀⴰⵏⵏ ⵜⵉⵏ ⵜⵓⵣⵣⴰⵍⵜ! ⵀⴰⵏⵏ ⵜⵉⵏ ⵜⵉⵙⵏⵜ! ⵀⴰⵏⵏ ⵜⵉⵏ ⵓⵣⵡⵓ! ⵉⵏⵏⴰ ⴰⵛ ⵜⵇⵇⵉⵎ ⴰⵍⵍⵉⵢ ⵜⵎⵓⴷⴷⴰ ⵜⵔⵡⵓ, ⵜⵏⵏⴰ ⴰⵙ ⵜⵎⵃⵕⵓⵛⵜ ⵉ ⵓⵍⵜⵎⴰⵙ: - ⵢⴰⵍⵍⴰⵀ ⴰⴷ ⵏⴷⴷⵓ, ⴽⴽⵔ! ⵙⵔⵉⵔⵔⵢ! ⵉⵏⵏⴰ ⴰⵛ ⵔⵡⵍⵏⵜ, ⴷⴷⴰⵏⵜ ⵛⵡⵉⵢ ⵎⴰⵛⴰ ⵜⴰⵃⵢⵓⴹⵜ ⵜⵏⵏⵙⵜⵎ ⵓⵔ ⵜⵖⵉⵢ ⴰⴷ ⵜⵙⵙⵓⵔⴼ. ⵜⴽⴽⵔ ⵜⵙⵙⵉⵍⵢ ⵜⵜ ⵓⵍⵜⵎⴰⵙ ⴳ ⵢⵓⵜ ⵏ ⵜⵣⴷⴰⵢⵜ ⵉⴽⵯⴰⵏ ⵜⵛⵎⵍ ⵏⵜⵜⴰⵜ ⴰⴱⵔⵉⴷ ⵏⵏⵙ. ⵉⵏⵏⴰ ⴰⵛ ⵀⴰⵏⵏ ⵜⵔⵡⵓ ⵜⴹⴼⴰⵕ ⵜⵏⵜ, ⵜⵡⵡⵜ ⵜⵜ ⵜⵎⵀⵕⵓⵛⵜ ⵙ ⵜⴽⵎⵎⵓⵙⵜ ⵏ ⵜⵓⵣⵣⴰⵍⵜ ⵀⴰ ⵜⵙⵙⴹⴼⵕ ⴰⵙ ⵜⵉⵏ ⵜⵉⵙⵏⵜ. ⵉⵏⵏⴰ ⴰⵛ ⴱⴷⵓⵏ ⵉⵊⵕⴰⵃⵏ ⵍⵍⴰ ⴰⵙ ⵜⵜⵉⵖⵉⵖⵏ, ⵜⵄⴰⵢⴷ ⵜⵔⵔⵓ ⴰⵙ ⵜⵉⵏ ⵓⵣⵡⵓ. ⵉⵏⵏⴰ ⴰⵛ ⵉⴽⵯⴰⵏ ⵜⵙⵖⵉⵎ ⵜⵜ ⵙ ⴰⵛⴰⵍ. ⵉⵏⵏⴰ ⴰⵛ ⵜⵃⴰⵣ ⵜⵔⵡⵓ ⵖⵔ ⵢⵓⵏ ⵓⵙⴽⵍⵓ ⴰⴷ ⵜⵙⵎⴰⵍⵓ. ⵉⴽⵯⴰⵏ ⵜⴰⵏⵏⴰⵢ ⵜⵜ ⵜⵃⵢⵓⴹⵜ ⵣⴳ ⵉⵅⴼ ⵏ ⵜⵣⴷⴰⵢⵜ, ⵜⵏⵏⴰ ⴰⵙ: - ⵀⴰ ⵉ ⴰ ⵏⴰⵏⵏⴰ! ⵜⵏⵏⴰ ⴰⵙ ⵜⵔⵡⵓ: - ⵉⵡⴰ ⴹⵕ ⴷ ⴰ ⵉⵍⵍⵉ ⴰⴷ ⵏⴷⴷⵓ! ⵉⵏⵏⴰ ⴰⵛ ⴰⵍⵍⵉⵢ ⴷ ⵜⴹⵕ, ⵜⵏⵣⵖ ⴷ ⵢⵉⵜⵙ ⵏ ⵉⵎⵛⴹⵏ ⵜⴱⴷⵓ ⵍⵍⴰ ⵜⵜ ⵜⵜⴰⵡⵖ ⴰⵍⵍⵉⴳ ⵜⵜ ⵜⵚⵕⴹ ⵇⵇⴰⵃ, ⵓⵔ ⴷⵉⵢⵙ ⵜⵓⴷⵊⵉ ⵖⴰⵙ ⵉⵖⵚⴰⵏ. ⵜⴰⵎⵃⵕⵓⵛⵜ ⵏⵜⵜⴰⵜ, ⴰⵍⵍ ⵜⴷⴷⵓ ... ⴰⵍⵍ ⵜⴷⴷⵓ ... ⴰⵍⵍⵉⵢ ⵜⵓⴼⴰ ⵢⵓⵜ ⵏ ⵜⵣⴷⴰⵢⵜ ⵜⴰⵍⵢ ⴷⵉⵢⵙ ⴰⴳⴳⵯⴷ ⵏⵜⵜⴰⵜ. ⵎⴰⵏⵉ ⵜⴰⵣⴷⴰⵢⵜ ⵏⵏⴰ ⵉⵍⵍⴰ ⵜⴰⵎⴰ ⵏⵏⵙ ⵢⵓⵏ ⵓⵖⴱⴰⵍⵓ. ⵜⴰⴷⴳⴳⵯⴰⴷⵜ ⵀⴰⵏⵏ ⵉⵍⵖⵎⴰⵏ ⵏ ⵓⴳⵍⵍⵉⴷ ⴷⴷⴰⵏ ⴷ ⴰⴷ ⵙⵓⵏ ⴳ ⵓⵖⴱⴰⵍⵓ ⵏⵏⴰ. ⵉⵏⵏⴰ ⴰⵛ ⵄⴰⵢⴷⵏ ⵓⵔ ⵔⵉⵏ ⵉⵍⵖⵎⴰⵏ ⴰⴷ ⵙⵓⵏ, ⵛⴹⴰⵏ ⵉⵍⵍⵉⴼ ⵏⵏⵙ ⵉⵀⵡⵡⵍ ⵜⵏ. ⵏⵏⴰⵏ ⴰⵙ ⵉⵙⵎⵖⴰⵏ ⵉ ⵓⴳⵍⵍⵉⴷ: - ⵓⵔ ⵉⵔⵉ ⵓⵛⵜⴰⵍ ⴰⴷ ⵉⵙⵡ, ⴷ ⴰⴷ ⵏⴷⴷⵓ ⴰⴷ ⵏⵎⵢⵔ ⵜⴰⵣⴷⴰⵢⵜ. ⵜⴷⴷⵓ ⴷ ⵢⵓⵜ ⵏ ⵜⵎⵟⵟⵓⵟ ⵜⴰⵡⵙⵙⴰⵔⵜ ⵜⵏⵏⴰ ⴰⵙⵏ: - ⴰⴷ ⵓⵔ ⵙⵔⵉⵔⵔⵉⵢⴰⵜ ⵅⴼ ⵡⵓⴱⵓⵢ ⵏ ⵜⴰⵣⴷⴰⵢⵜ. ⴰⴷⵊⴰⵜ ⵉ ⴰⴷ ⴰⵡⵢⵅ ⵜⵉⵍⵖⵎⵉⵏ ⴰⴷ ⵜⵏⵜ ⵥⵥⵉⵅ ⵜⴰⵎⴰ ⵏⵏⵙ, ⵎⴰⵛⴰ ⴰⴷ ⵙⵎⵜⵜⵉⵅ ⵜⴰⵢⵔⴰ ⵉⴽⵯⴰⵏ ⴰⴷ ⵉⵜⴰⵣⵣⵍⴰⵄ ⵓⵖⵖⵓ. ⵎⵛ ⵉⴷⴷ ⴰⴼⴰⴳⴳⴰⵏ ⴰⴳⴳ ⵢⴰ ⵓⵏⵏⴰ, ⵓⵔ ⵉⵜⵜⵚⴱⴰⵕ, ⴰⴷ ⵉ ⵍⴰⵖⴰ. ⵉⵏⵏⴰ ⴰⵛ ⵜⴷⴷⵓ, ⵜⴱⴷⵓ ⵍⵍⴰ ⵟⵥⵥⵢ ⵜⵉⵍⵖⵎⵉⵏ, ⵛⵡⵉ ⵀⴰⵏⵏ ⵜⴰⵎⵃⵕⵓⵛⵜ ⵜⵙⵉⵡⵍ. ⵜⵏⵏⴰ ⴰⵙ: - ⵓⵔ ⵉⴷⴷ ⴰⵎⵛⵉⵙⵙ ⴰⵢ ⵜⴳⴳⴰⵜ ⴰ ⵜⴰⵡⵙⵙⴰⵔⵜ ⵉⵏⵏ! ⵎⴰⵅ ⴰⵍⵍⵉⵢ ⴷⴰ ⵜⵣⵍⵍⴰⵄⵜ ⴰⵖⵖⵓ? ⵜⵏⵏⴰ ⴰⵙ: - ⵄⴰⴼⴰⵎ ⴰ ⵉⵍⵍⵉ! ⴹⵕ ⴷ ⴰⴷ ⵉ ⵜⵥⵥⵉⵜ ⴰⵢⴰ ⵏ ⵜⵍⵖⵎⵉⵏ. ⵉⵏⵏⴰ ⴰⵛ ⵉⵔⴰⵔ ⵖⵉⴼⵙ: - ⵇⴰⵡⵍ ⵉ ⵉⵙ ⵓⵔ ⵉ ⵉⵜⵜⴰⵖ ⵛⴰ ⵏⵏⴰ ⵓⵔ ⵉⵥⵉⵍⵏ. ⵜⵏⵏⴰ ⴰⵙ ⵜⴼⵇⵇⵉⵕⵜ: - ⵇⴰⵡⵍⵅ ⴰⵎ ⵜ. ⵉⵏⵏⴰ ⴰⵛ ⵜⴳⴳⵯⵣ ⴷ, ⵜⴱⴷⵓ ⵍⵍⴰ ⴰⵙ ⵟⵥⵥⵢ. ⵎⴰⵛⴰ ⴽⵓ ⴷ ⴰⵙ ⵟⵥⵥⵢ ⴰⵍⵍ ⴰⵙ ⵜⵢⵏⵏⵓ ⵜⵎⵟⵟⵓⵟ ⴰⵛⴹⴰⴹ ⵏⵏⵙ ⵖⵔ ⵡⵉⵏⵏⵙ. ⴰⵍⵍⵉⵢ ⵜⵎⴷⴰ, ⵜⵏⵏⴰ ⴰⵙ ⵜⵎⵟⵟⵓⵟ: - ⴰⴷ ⵓⵔ ⵜⵜⴳⴳⵯⴷ, ⴰⴷ ⴽⵎ ⴰⵡⵢⵅ ⵙ ⴰⵢ ⵏⵏⴰ ⴳ ⵜⵜⴱⵕⵕⴰⵄⵜ ⴰⴱⴷⴰ. ⵉⵏⵏⴰ ⴰⵛ ⴷⴷⵓⵏ ⴷ ⵉⵙⵎⵖⴰⵏ, ⵙⵏⵢⵏ ⵜⵜ ⵅⴼ ⵉⵢⵢⵉⵙ, ⴰⵡⵉⵏ ⵜⵜ ⵉ ⵓⴳⵍⵍⵉⴷ. ⵎⴰⵏⵉ ⴰⴳⵍⵍⵉⴷ ⵏⵏⴰ ⵖⵓⵔⵙ ⵙⵏⴰⵜ ⵏ ⵜⴰⵛⵏⵡⵉⵏ ⵡⴰⵔ ⴰⵔⵔⴰⵡ. ⵢⴰⵡⵍ ⵜⵜ ⵓⴳⵍⵍⵉⴷ ⵅⴼ ⵣⵣⵉⵏ ⵏⵏⵙ ⴷ ⵡⴰⵏⵏⵍⵉ ⵏⵏⵙ. ⵉⵢⴰ ⴰⵙ ⵉⵏⵏⴰ ⴰⵛ ⵢⵓⵜ ⵏ ⵜⴰⵎⵖⵕⴰ ⵜⴰⵅⴰⵜⴰⵔⵜ. ⵎⴰⵛⴰ ⵜⵙⴰⵔ ⴰⵙ ⵜⴳⵍⵍⵉⵏⵜ, ⵜⵄⵇⵇⵍ ⵖⵉⴼⵙ ⵜⵎⴰⵔⴰ. ⵓⴷⵊⴰⵏ ⵜⵜ ⵜⴰⵛⵏⵡⵉⵏ ⴰⵍⵍⵉⵢ ⴷⴰ ⵜⵜⴰⵔⵡ, ⵢⵔⵏⵜ ⵜⵜ ⴳ ⵢⵓⵜ ⵜⵙⵔⴰⴼⵜ ⵜⴰⵣⴰⵢⴽⵓⵜⵜ ⵏⵏⴰ ⵉⵖⴱⴰⵏ ⴳ ⵉⴱⵔⴳⵎⵎⵉ. ⵉⴽⵯⴰⵏ ⴱⵏⵓⵏⵜ ⴰⴼⵍⵍⴰ ⵏⵏⵙ ⴰⵣⵔⵢ. ⵓⵔ ⵓⴷⵊⵉⵏ ⵎⴰⵏⵉⵢ ⵓⵔ ⵜⵜ ⴼⴰⴼⴰⵏ, ⵡⴰⵍⵓ ⵜⵜ ⵓⵔ ⴰⵙ ⵉⴹⵀⵉⵕ ⵍⴰⵜⵕ. ⵎⴰ ⴷⴰ ⵜⴳⴳⴰⵏⵜ ⵜⴰⵛⵏⵡⵉⵏ? ⵍⵍⴰ ⵜⵜⵖⵉⵎⴰⵏⵜ ⴰⵍⵍ ⴷ ⵉⴽⵍⵎ ⵓⴳⵍⵍⵉⴷ ⴱⴷⵓⵏⵜ ⵍⵍⴰ ⵥⵥⴰⴹⵏⵜ ⴳ ⵓⵣⵔⵢ ⵏⵏⴰ. ⴽⵓ ⴰⵙⵙ ⴰⵎⵛⵉⵙⵙ. ⵢⵓⵏ ⵡⴰⵙⵙ ⵉⵏⵏⴰ ⴰⵛ ⵓⵍⵢⵏ ⴰⵙ ⵉⴷⴰⵎⵎⵏ ⵉ ⵓⴳⵍⵍⵉⴷ, ⵉⴽⴽⵔ ⵙ ⴰⵣⵕⵢ ⵏⵏⴰ ⴰⴷ ⵢⴰⵏⵏⴰⵢ ⵎⴰⵢ ⴷⵉⵢⵙ ⵉⵍⵍⴰⵏ. ⵛⵡⵉ ⵉⵙⵍⴰ ⵉ ⵉⵖⵓⵢⵢⴰⵏ, ⵏⵜⵜⴰ ⴽⴽⵙⵏ ⵉⵙⵎⵖⴰⵏ ⴰⵣⵔⵢ, ⵢⵓⴳⴳⴰ, ⵢⴰⴼ ⵏⵏ ⵜⴰⵎⵟⵓⵟ ⵏⵏⵙ ⵍⵍⴰ ⵜⵓⵕⵡ ⵉⵛⵏⵉⵡⵏ. ⵢⵓⵏ ⵜⵙⵎⵎⴰ ⵜ ⵄⵉⵙⴰ, ⵡⵉⵙⵙⵉⵏ ⵜⵙⵎⵎⴰ ⵜ ⵎⵓⵙⴰ. ⵉⵏⵏⴰ ⴰⵛ ⵉⵎⵎⵔ ⵓⴳⵍⵍⵉⴷ, ⵉⵏⵏⴰ ⴰⵙ ⵉ ⵜⵎⵟⵟⵓⵟ ⴰⴷ ⵜⴰⵍⵢⵜ. ⵎⴰⵛⴰ ⵜⵏⵏⴰ ⴰⵙ: - ⴰⵎⵎ ⵉⵛⵏⵉⵡⵏ ⴰⵥⴹ ⵉⴷ ⵛⴰⵏ ⵓⵣⵢⴰⵡ ⴰⴷ ⴰⵛ ⵜⵏ ⵉⵏⵏ ⵛⴼⵅ, ⵉⴷⴷ ⵏⴽⴽ ⵇⴰⵡⵍⵅ ⵉ ⵢⵓⵜ ⵏ ⵜⵍⴼⵙⴰ ⵓⵔ ⵉⵙⵙ ⴱⵟⵟⵓⵅ, ⵏⵜⵜⴰⵜ ⴰ ⵉⴱⴱⵉⵏ ⵜⵉⵎⴰⵜⵜⵉⵏ ⵉ ⵉⵙⵍⵎⵢⵉⵡⵏ. ⵉⵏⵏⴰ ⴰⵛ ⵜⵓⵥⴹ ⴰⵙ ⴷ ⵉⵙⵍⵎⵢⵉⵡⵏ, ⵜⵇⵇⵉⵎ ⵏⵜⵜⴰⵜ. ⵉⴽⴽⵔ ⵓⴳⵍⵍⵉⴷ ⵉⵖⵕⵚ ⵉ ⵓⵀⵓⵍⵉ ⵉⵛⴼⴰ ⵜ ⵉ ⵜⵍⴼⵙⴰ ⵄⴰⴷ ⴰⵢ ⵜⵜ ⵜⵓⴷⵊⴰ ⵜⵓⵍⵢ ⴷ. ⴰⵍⵍⵉⵢ ⴷ ⵜⵓⵍⵢ, ⵉⵏⵏⴰ ⴰⵙ: - ⵎⴰⵢ ⵜⵜⴳⴳⴰⵅ ⵉ ⵜⴰⵛⵏⵡⵉⵏ ⴰ ⵜⵉⵎⵄⵉⵡⵕⵜⵉⵏ? ⵜⵏⵏⴰ ⴰⵙ: - ⵎⵛ ⵜⵏⵜ ⵜⵥⵄⵜ ⴰⴷ ⵇⵇⵉⵎⵅ, ⵉⵙ ⵓⵔ ⵜⵏⵜ ⵜⵥⵉⵄⵜ ⴰⴷ ⴷⴷⵓⵅ ⵉⴱⵔⴷⴰⵏ ⵉⵏⵓ. ⵉⵏⵏⴰ ⴰⵛ ⵉⴽⴽⵔ ⵓⴳⵍⵍⵉⴷ ⵉⵍⵍⴼ ⵉ ⵜⵉⵡⵜⵎⵉⵏ, ⵜⴰⵎⵥ ⵏⵜⵜⴰⵜ ⵜⴰⵅⴰⵎⵜ ⵏⵏⵙ ⴰⵍⵍⵉⵢ ⵉⵎⵇⵇⵓⵕ ⵄⵉⵙⴰ ⴷ ⵎⵓⵙⴰ ⵢⴰⵏ ⵉⵜⵔⵔⴰⵙⵏ. ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ ⴹⴰⵍⵍⵓ ⴷ ⵎⴻⵎⵎⵉⵙ ⵏⵏ ⵄⵎⵎⵉⵙ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ⵉⵏⵏⴰ ⴰⵛ ⵕⵃⵍⵏ ⵢⵉⵜⵙ ⵏ ⵎⴷⴷⵏ ⵣⴳ ⵓⵎⴰⵣⵉⵔ ⵏⵏⴰ ⴳ ⴽⴽⴰⵏ ⵣⴷⵖⵏ ⵉⵙ ⴷⴰ ⵜⵜⴼⴰⴼⴰⵏ ⵅⴼ ⵎⴰⵏⵉⵢ ⵉⵍⵍⴰ ⵢⵉⵡⵖ. ⵜⴽⴽⵔ ⵜⵎⵟⵟⵓⵟ ⵜⴰⵙⵢ ⵜⴰⵙⵍⵎⵢⴰ ⵅⴼ ⵜⴰⴷⴰⵡⵜ ⵏⵏⵙ. ⵎⴰⵏⵉ ⵜⴰⵙⵍⵎⵢⴰ ⵏⵏⴰ, ⵍⵍⴰ ⵜⵙⵖⵓⵢⵢⵓ ⵓⵔ ⵜⵔⵉ ⴰⴷ ⴰⵙ ⵜⴼⵙⵜ. ⵉⵏⵏⴰ ⴰⵛ ⴰⵍⵍ ⵜⴷⴷⵓⵏ ⴰⵍⵍⵉⵢ ⵎⵢⴰⴼⴰⵏ ⴷ ⵜⵔⵡⵓ. ⵉⴽⵯⴰⵏ ⵜⵏⵏⴰ ⴰⵙ ⵜⵔⵡⵓ: - ⴰⵡⵢ ⵉⴷ ⴰⴷ ⴰⵎ ⴱⴷⴷⵍⵅ ⵉⵄⴱⴰⵏⵏ ⴰⵃⵏⵏⴰ ⵉ ⵜⵙⵍⵎⵢⴰ ⵏⵏⴰ ⴳ ⵜⴰⴷⴰⵡⵜ ⵏⵏⵎ ⴱⴰⵔ ⴰⴷ ⴰⵎ ⵜⴼⵙⵜ. ⵉⵡⴰ ⵜⴽⴽⵔ ⴰ ⵙⵉⴷⵉ ⵜⵔⴰⵔ ⴰⵙ ⵜⴰⵣⴷⵓⵣⵜ ⴳ ⵜⴰⴷⴰⵡⵜ, ⵜⴰⵎⵥ ⵏⵜⵜⴰⵜ ⵜⴰⵙⵍⵎⵢⴰ. ⵉⵡⴰ ⴰⵍⵍⵉⵢ ⵜⵜ ⵜⵓⵎⵥ, ⵜⵓⴼⴰ ⵜⵜ ⴷ ⵜⴰⵔⴱⴰⵜⵜ, ⵜⴰⵡⵢ ⵜⵜ ⵜⵙⵙⵢⵎⴰ ⵜⵜ ⴰⵍⵍⵉⵢ ⵜⵎⵇⵇⵓⵕ, ⵜⵢⴰ ⵜⴰⵜⵔⵔⴰⵙⵜ. ⵀⴰⵏⵏ ⵢⵉⵜⵙ ⵏ ⵎⴷⴷⵏ ⵍⵍⴰ ⵢⵎⵎⵔⵏ, ⵍⵍⴰⵏ ⵉⵇⵥⴰⵥ ⵏⵏⵙⵏ ⵖⴰⵙ ⵜⵜⴼⴰⴼⴰⵏ ⵅⴼ ⵍⵓⵃⵛ ⴰⵍⵍ ⵜⵜⴰⵖⵏ. ⵉⴽⵯⴰⵏ ⴰⵏⵏⴰⵢⵏ ⵉⵏⵢⵎⴰⵔⵏ ⴳ ⵄⴰⵔⵉ ⵢⵓⵏ ⵉⴼⵔⵉ ⴷⵉⵢⵙ ⵉⵎⵣⴷⴰⵖ ⴷⴷⵓⵏ ⵖⵉⵔⵙ, ⵜⴼⴼⵖ ⴷ ⵖⵉⵔⵙⵏ ⵢⵓⵜ ⵏ ⵜⵔⴱⴰⵜⵜ ⵎⵎ ⵓⴷⵍⴰⵍ. ⵏⵏⴰⵏ ⴰⵙ: - ⵛⴼ ⴰⵅ ⴷ ⴰⵃⵏⵏⴰ ⵛⴰ ⵏ ⵡⴰⵎⴰⵏ ⴰⴷ ⵏⵙⵓ, ⵏⵅⵍⴰ ⵙ ⴼⴰⴷ! ⵜⵏⵏⴰ ⴰⵙⵏ ⵜⵔⴱⴰⵜⵜ: - ⴰⵃⵏⵉⵏⵉ ⵣⵉⵣⵣⵍⴰⵜ! ⵔⵡⵍⴰⵜ! ⴷⴷⵓⵢⴰⵜ! ⴰⴷ ⴽⵯⵏ ⵜⵛ ⵜⵔⵡⵓ! ⵏⴽⵉⵏⵜ ⴷ ⵜⵔⵡⵓ ⴰ ⵖⵓⵔ ⵣⴷⵖⵅ! ⵉⵙⵉⵡⵍ ⵢⵓⵏ ⵓⵔⴳⴰⵣ ⴷⵉⵢⵙⵏ ⵉⵏⵏⴰ ⴰⵙ: - ⵏⴽⴽ ⴷ ⵎⴻⵎⵎⵉⵙ ⵏ ⵄⵎⵎⵉⵎ ⴰⵢ ⵢⵉⵅ, ⴰⵢ ⵛⵎ ⵏⵔⵣⴰ! ⴷ ⵉⵙ ⴷ ⴷⴷⵉⵅ ⴰⴷ ⴽⵎ ⴰⵡⵢⵅ! ⵉⵏⵏⴰ ⴰⵛ ⵜⵛⴼⴰ ⴰⵙⵏ ⵙⵡⴰⵏ, ⵜⵛⴰⵏ, ⴱⵕⵕⵎⵏ ⵉⴱⵔⴷⴰⵏ ⵏⵏⵙⵏ ⵓⵔ ⵉⵙⵙⵏ ⵜⵎⵓⵏ. ⵜⴰⴷⴳⴳⵯⴰⴷⵜ ⵀⴰⵏⵏ ⵜⵔⵡⵓ ⵜⵕⵓⵃ ⴷ. ⵉⵏⵏⴰ ⴰⵛ ⴰⴷⴷⴰⵢ ⵜⴷⴷⵓ ⵜⵔⵡⵓ, ⵍⵍⴰ ⴰⵙ ⵜⵜⵉⵏⵉ: - ⴰ ⴹⴰⵍⵍⵓ ⵢⴰ ⴹⴰⵍⵍⵓ! ⵢⵔ ⴷ ⴰⴷⵍⴰⵍ ⵏⵏⵎ ⴰⴷ ⵏⵏ ⴰⵍⵢⵅ! ⵉⵏⵏⴰ ⴰⵛ ⵍⵍⴰ ⴰⵙ ⵜⴳⴳⴰⵔ ⴰⴷⵍⴰⵍ ⵉⴽⵯⴰⵏ ⵜⴰⵍⵢ ⵙ ⵉⴱⵓⵛⵛⴰⵔ ⵏⵏⵙ. ⵉⵏⵏⴰ ⴰⵛ ⴰⵍⵍⵉⵢ ⵜⴽⵍⵎ ⵙ ⵉⴼⵔⵉ, ⵜⵏⵏⴰ ⴰⵙ: - ⵉⵍⵍⴰ ⴷⴰ ⵛⴰ ⵏ ⵉⵍⵍⵉⴼ ⵏⵏⴰ ⵓⵔ ⵏⵍⵉ! - ⴰ ⵏⴰⵏⵏⴰ! ⵍⵍⵓⵥⵅ, ⵖⵕⵚⵅ ⵉ ⵢⵓⵏ ⵓⵊⴹⵉⴹ ⵀⴰ ⵛⵏⴼⵅ ⵜ! ⴰⵙ ⵜⵏⵏⴰ ⴹⴰⵍⵍⵓ. ⵢⵓⵏ ⵡⴰⵙⵙ ⵀⴰⵏⵏ ⵎⴻⵎⵎⵉⵙ ⵏ ⵄⵎⵎⵉⵙ, ⵉⵄⴰⵢⴷ ⴷ ⵍⵍⴰ ⵉⵏⵢ ⴷ ⵜⴰⵙⵔⴷⵓⵏⵜ, ⵉⵔⴰ ⴰⴷ ⵜⵜ ⵢⴰⵡⵢ. ⵉⵏⵏⴰ ⴰⵛ ⵜⵏⵏⴰ ⴰⵙ: - ⴰⵍⵍ ⴳⴳⵉⴹ ⴰⴷ ⵏⵔⵡⵍ, ⵎⴰⵛⴰ ⵎⴰⵏⵉⵢ ⵛ ⵜⵜⴳⴳⴰⵅ? ⴳⴳⵯⴷⵅ ⵉ ⵜⵔⵡⵓ! ⵉⵏⵏⴰ ⴰⵙ: - ⵎⴰⵎⵉ ⵍⵍⴰⵏ! ⴰⴷ ⴽⵍⵎⵅ ⴰⵙⵙⴽⵍ ⵉⵏⵏ ⴰⴷ ⴷⵉⵢⵙ ⵍⵖⵙⵅ! ⵉⴽⴽⵔ ⵉⴷⴷⵓ ⵉⵇⵇⵏ ⵜⴰⵙⵔⴷⵓⵏ ⴳ ⵍⴱⵄⵉⴷ ⵉⴽⵯⴰⵏ ⵉⴽⵍⵎ ⴰⵙⵙⴽⵍ ⵏⵏⴰ ⵉⵢⴰ ⴰⵎⵎⵉ ⵉⵢⵏ. ⵉⵏⵏⴰ ⴰⵛ ⵀⴰⵏⵏ ⵜⵔⵡⵓ ⵜⵔⵓⵃ ⴷ ⵜⴰⴷⴳⴳⵯⴰⴷⵜ, ⵄⴰⵡⴷ ⵜⵏⵏⴰ ⴰⵙ: - ⴰ ⴹⴰⵍⵍⵓ ⵢⴰ ⴹⴰⵍⵍⵓ! ⵢⵔ ⴷ ⴰⴷⵍⴰⵍ ⵏⵏⵎ ⴰⴷ ⵏⵏ ⴰⵍⵉⵅ! ⴰⵍⵍⵉⵢ ⴰⵙ ⵜⵢⵔ ⴰⴷⵍⴰⵍ ⵏⵏⵙ, ⵜⴽⵍⵎ ⵜⵏⵏⴰ ⴰⵙ: - ⵛⴹⵉⵅ ⴷⴰ ⴰ ⵉⵍⵍⵉ ⵛⴰⵏ ⵉⵍⵍⵉⴼ ⵏⵏⴰ ⵓⵔ ⵏⵍⵉ! ⵉⵏⵏⴰ ⴰⵛ ⵜⴽⴽⵔ ⵜⴱⴷⵓ ⵍⵍⴰ ⵜⵇⵇⴰⵕ ⵉ ⵉⵇⵛⵓⵛⵏ ⵏⵏⵙ, ⴽⵓⵍⵛⵉ ⵎⵓⵏ ⴷ ⵖⵉⵔⵙ ⵖⴰⵙ ⴰⵙⵙⴽⵍ ⴰ ⵓⵔ ⴷ ⵉⵃⴰⵣⵏ. ⵛⵡⵉ ⵜⵏⵏⴰ ⴰⵙ ⴹⴰⵍⵍⵓ: - ⴰ ⵏⴰⵏⵏⴰ! ⴰⵙⵙⴽⵍ ⵉⵏⵏ ⵉⵢⴰ ⴰⵣⴰⵢⴽⵓ, ⵉⵡⵙⵙⵉⵔ ⴰⵢⵏⵏⴰ ⴰⵙ ⵓⵔ ⴷ ⵉⵃⴰⵣ ⵖⵉⵔⵎ! ⵉⵏⵏⴰ ⴰⵛ ⵜⵓⵎⵏ ⴷⵉⵢⵙ ⵜⵔⵡⵓ, ⵉⴽⵯⴰⵏ ⵜⵏⵏⴰ ⴰⵙ ⴹⴰⵍⵍⵓ: - ⴰ ⵏⴰⵏⵏⴰ! ⵓⵔ ⵉ ⵜⵏⵏⵉⵜ ⵎⴰ ⴳⴳ ⵢⴰⵏ ⴰⵏⵓⴷⴷⵎ ⵏⵏⵎ? ⵉⵏⵏⴰ ⴰⵛ ⵜⵏⵏⴰ ⴰⵙ: - ⴰⵏⵓⴷⴷⵎ ⵉⵏⵓ ⴰⴷⴷⴰⵢ ⵙⵀⵓⵕⵕⵓⴹⵏ ⵉⵖⵢⴰⵍ, ⴰⵍⵍ ⵙⵖⵓⵢⵢⵓⵏ ⵡⵉ ⵏⵏⴰ ⵜⵛⵉⵅ ⵊⴰⵊ ⵓⵅⴷⵉⵍ ⵉⵏⵓ! ⵉⵏⵏⴰ ⴰⵛ ⵇⵇⵉⵎⵏ ⴰⵍⵍⵉⵢ ⵙⵍⴰⵏ ⵉ ⵉⵖⵢⴰⵍ ⵍⵍⴰ ⵙⵀⵓⵕⵕⵓⴹⵏ, ⴰⵍⵍ ⵙⵖⵓⵢⵢⵓⵏ ⵎⴷⴷⵏ ⵊⴰⵊ ⵏ ⵜⴰⴷⵉⵙⵜ ⵏⵏⵙ, ⴽⴽⵔⵏ ⵙⵎⵓⵏⴻⵏ ⵕⵕⵢⴰⵍ ⴷ ⵉⵔⵉ ⵏⵏⴰ ⵜⵙⵎⵓⵏ ⵜⵔⵡⵓ, ⵢⵉⵏ ⵜⵏ ⴳ ⵉⵅⵏⵛⵉⵢⵏ, ⴰⵡⵉⵏ ⴷ ⵜⴰⵙⵔⴷⵓⵏⵜ ⵏⵢⵏ ⵜⵜ ⴷⴰⵢ ⴷⴷⵓⵏ. ⵛⵡⵉ ⵀⴰⵏⵏ ⵜⵔⵡⵓ ⵜⵓⵛⵢ, ⵜⴷⴼⵓⵕ ⵜⵏ ⵣⴳ ⴷⴼⴼⵉⵔ ⵙ ⵓⵙⵔⵉⵔⵔⵢ ⵎⴰⵛⴰ ⵓⵔ ⵜⵏ ⵜⵍⴰⵃⵢ. ⵜⵇⵇⵉⵎ ⵍⵍⴰ ⵜⵇⵇⴰⵕ ⵉ ⴹⴰⵍⵍⵓ ⵍⵍⴰ ⴰⵙ ⵜⵜⵉⵏⵉ: - ⴰ ⴹⴰⵍⵍⵓ! ⴰⵏⴰ ⴱⵕⵉ ⵛⵎ ⵉⵣⵉⴽⵔ ⵏ ⵓⴱⵔⵉⴷ! ⴰⵏⴰ ⴱⵕⵉ ⵛⵎ ⵜⴰⵎⵙⵔⴰⵢⵜ ⵏ ⵓⴱⵔⵉⴷ! ⴰⵏⴰ ⴱⵕⵉ ⵛⵎ ⴰⵖⴱⴰⵍⵓ ⵏ ⵓⴱⵔⵉⴷ! ⴰⵍⵍ ⵡⴰⴷⵅ ⴰⵍⵍⵉⵢ ⵜⵢⵉⵜ ⵜⴰⵎⵄⵉⵡⵕⵜⴻⵜ! ⵉⵏⵏⴰ ⴰⵛ ⴰⵍⵍ ⵜⴷⴷⵓⵏ ... ⴰⵍⵍ ⵜⴷⴷⵓⵏ ... ⴰⵍⵍⵉⵢ ⵓⴼⴰⵏ ⵉⵣⵉⴽⵔ, ⵉⵏⵏⴰ ⴰⵙ ⵎⴻⵎⵎⵉⵙ ⵏ ⵄⵎⵎⵉⵙ: - ⴰⴷ ⴹⵕⵅ ⴰⴷ ⵜ ⴰⵙⵢⵅ ⴰⴷ ⵉⵙⵙ ⵏⵇⵇⵏ ⵜⴰⵙⵔⴷⵓⵏⵜ. ⵏⵜⵜⴰ ⵉⵃⵓⴷⵔ ⵖⵉⵔⵙ ⵉⵄⴰⵢⴷ ⴷ ⵉⴼⵉⵖⵕ. ⵄⴰⵡⴷ ⴰⵍⵍ ⵜⴷⴷⵓⵏ ... ⴰⵍⵍ ⵜⴷⴷⵓⵏ ... ⴰⵍⵍⵉⵢ ⴰⵏⵏⴰⵢⵏ ⵜⴰⵎⵙⵔⴰⵢⵜ, ⵏⵜⵜⴰ ⵉⵃⵓⴷⵔ ⵖⵉⵔⵙ ⵉⴽⵯⴰⵏ ⵜⵄⴰⵢⴷ ⴷ ⵜⴰⵍⴼⵙⴰ. ⵉⵏⵏⴰ ⴰⵛ ⵏⵉⵜⵏⵉ ⵉⵡⴹⵏ ⵢⵓⵏ ⵓⵖⴱⴰⵍⵓ ⵉⵔⴰ ⵓⵔⴳⴰⵣ ⴰⴷ ⵉⵙⵡ, ⵀⴰⵏ ⵢⵓⵏ ⵏ ⵍⵄⴼⵔⵉⵜ ⵉⴼⴼⵖ ⴷ ⵉⵔⴰ ⴰⴷ ⵜ ⵢⴰⵎⵥ. ⵉⵏⵏⴰ ⴰⵙ: - ⵜⵙⵙⵉⵖⵜ ⵎⴻⵎⵎⵉ ⵙ ⵓⴹⴰⵕ ⵏⵏⵛ, ⵉⵙ ⵓⵔ ⴷⴰ ⵜⵜⵕⴰⵄⴰⵜ? - ⴰⵍⵍ ⵜ ⵉⵜⵜⵃⴰⵡⴰⵍ ⴰⴷ ⴰⵙ ⵉⵙⴰⵎⵃ ⴰⵍⵍⵉⵢ ⵣⵣⵉⴳⵙ ⵉⵄⵏⵇ. ⵉⴽⴽⵔ ⵉⵏⵏⴰ ⴰⵙ: - ⴰⴷⵊ ⵉ ⵄⴰⴼⴰⵛ ⵖⴰⵙ ⴰⴷ ⵚⵚⵉⴼⴼⴹⵅ ⵜⴰⵎⵟⵟⵓⵟ ⵉⵏⵏ ⴰⴷ ⵖⵉⵔⵛ ⴷ ⴱⵕⵕⵎⵅ. ⵉⵏⵏⴰ ⴰⵙ ⵍⵄⴼⵔⵉⵜ: - ⵇⴰⵡⵍ ⵉ ⴰⵢ ⵏⵏⴰ ⵜⵏⵏⵉⵜ. ⵉⵏⵏⴰ ⴰⵙ: - ⵇⴰⵡⵍⵅ ⴰⵛ ⵜ. ⵉⴷⴷⵓ ⵉⵎⵚⴰⴼⴰⴹ ⴷ ⴹⴰⵍⵍⵓ, ⵉⵏⵏⴰ ⴰⵙ ⵀⴰⵎ ⵍⵎⵛⵜⵉⴱⴰⵜ ⵉⵏⵓ, ⵇⵇⵉⵎⴰⵏ ⵍⵍⴰ ⵢⴰⵍⵍⴰⵏ. ⵉⵍⴰⵖⴰ ⵜⴰⵙⵔⴷⵓⵏⵜ ⵉⵏⵏⴰ ⴰⵙ: - ⵔⵔⴰ! ⴷⴷⵓ! ⴰⵍⵍ ⴰⵢ ⵏⵏⴰ ⴳ ⵜⵛⵛⵉⵜ ⵜⵉⵎⵥⵉⵏ ⵉⴹⵍⵍⵉ ⴰ ⵖⵔ ⵜⵜⵕⵓⵃⵜ! ⵉⵏⵏⴰ ⴰⵛ, ⴰⵍⵍ ⵜⴷⴷⵓ ... ⴰⵍⵍ ⵜⴷⴷⵓ ... ⴰⵍⵍⵉⵢ ⵜⵉⵡⴹ ⵜⵙⵔⴷⵓⵏⵜ ⵙ ⴰⵢⵜ ⵓⵅⴰⵎ, ⴼⴼⵖⵏ ⴷ ⵎⴷⴷⵏ, ⵛⵜⵉⵏ ⵜⴰⵙⵔⴷⵓⵏⵜ ⵏⵏⵙⵏ ⵄⴰⴷ ⴰⵢ ⵙⴳⴳⵯⵣⵏ ⵜⴰⵎⵟⵟⵓⵟ. ⵜⵄⵣⵣⴰ ⴹⴰⵍⵍⵓ ⵄⵎⵎⵉⵙ. ⴰⵙⴽⴽⴰ ⵏⵏⵙ ⵜⵍⵙⴰ ⵉⵄⴱⴰⵏⵏ ⵏ ⵍⵄⵣⴰ. ⴰⵍⵍⵉⵢ ⵡⵡⵜⵏ ⵎⴷⴷⵏ ⴰⵏⴼⴰ ⴳ ⵉⵔⵉ ⴷ ⵔⵔⵢⴰⵍ ⵏⵏⴰ ⴳ ⴽⴽⴰⵏ ⴳⴳ ⵉⵅⵏⵛⵉⵢⵏ, ⵓⴼⴰⵏⵜ ⵉⵢⴰ ⵜⵉⵔⵔⵢⵉⵏ, ⵉⵎⵙⵅ. ⵉⵏⵏⴰ ⴰⵛ ⵜⴰⴷⴳⴳⵯⴰⴷⵜ ⵓⵔ ⴷⵉⵢⵙ ⵏⵀⵍⵍⴰⵏ ⴰⵢⵜ ⵓⵅⴰⵎ ⵛⴰ ⴳ ⴹⴰⵍⵍⵓ, ⵛⴼⴰⵏ ⴰⵙ ⵓⵜⵛⵉ ⴳ ⵜⵣⵍⴰⴼⵜ ⵏ ⵉⵢⴹⴰⵏ, ⴰⵍⵍ ⵜⵜ ⵙⵢⴰⵏⴻⵏ ⵜⴰⵎⴰ ⵏ ⵡⴰⵍⵎⵙⵙⵉ. ⵉⵏⵏⴰ ⴰⵛ ⴰⵎⵎⴰⵙ ⵏ ⵢⵉⴹ ⵍⵍⴰ ⵜⵙⵍⴰ ⵉ ⵡⴰⵡⴰⵍ ⵏ ⵛⴰⵏ ⵓⴼⴰⴳⴳⴰⵏ ⵍⵍⴰ ⴰⵙ ⵉⵜⵜⵉⵏⵉ: - ⴰ ⴹⴰⵍⵍⵓ! ⵢⴰ ⴷⴰⵍⵍⵓ! ⵎⴰ ⴰⵎ ⵉⵛⴼⴰ ⴱⴰⴱⴰ ⵉ ⵢⵎⵏⵙⵉ? ⴷⵉⵅ ⵍⵍⴰ ⵖⵉⴼⵙ ⵜⵜⵔⴰⵔⴰ ⵏⵜⵜⴰⵜ: - ⵉⵛⵜⵛⴰ ⵉ ⵉⵏⵢⵔ ⵏ ⵉⵇⵣⵉⵏⵏ, ⵉⵙⵢⵏ ⵉ ⵉⵏⵢⵔ ⵏ ⵉⵡⵡⵓⵎⵉⵢⵏ. ⵉⵔⴰⵔ ⴷ ⵖⵉⴼⵙ ⵄⴰⵡⴷ ⵏⵜⵜⴰ: - ⴰ ⵏⵄⵍ ⴱⴰⴱⴰ ⴷ ⵉⵎⵎⴰ ⴰ ⵕⴱⴱⵉ! ⴰⵙⴽⴽⴰ ⴰⵍⵜⵓ ⵢⴰⵖⵓⵍ ⴷ: - ⴰ ⴹⴰⵍⵍⵓ! ⵢⴰ ⴹⴰⵍⵍⵓ! ⵎⴰ ⴰⵎ ⵉⵢⴰ ⴱⴰⴱⴰ ⵉ ⵢⵎⵏⵙⵉ? ⴷⵉⵅ ⵜⵏⵏⴰ ⴰⵙ: - ⵉⵛⵜⵛⴰ ⵉ ⵉⵏⵢⵔ ⵏ ⵉⵇⵣⵉⵏⴻⵏ! ⵉⵙⵢⵏ ⵉ ⵉⵏⵢⵔ ⵏ ⵉⵡⵡⵓⵎⵉⵏ! ⵄⴰⵡⴷ ⵉⵏⵏⴰ ⴰⵙ ⵏⵜⵜⴰ: - ⴰ ⵏⵄⵍ ⴱⴰⴱⴰ ⴷ ⵉⵎⵎⴰ ⴰ ⵕⴱⴱⵉ! ⵉⵏⵏⴰ ⴰⵛ ⵜⴽⴽⵔ ⵢⵓⵜ ⵏ ⵜⴰⴷⵊⴰⵔⵜ ⵏⵏⵙⵏ ⵍⵍⴰ ⵜⵙⵍⴰ ⵉ ⵡⴰⵡⴰⵍ ⵏ ⴹⴰⵍⵍⵓ ⴷ ⵓⴼⴰⴳⴳⴰⵏ ⵏⵏⴰ, ⵜⵏⵏⴰ ⴰⵙⵏ ⵜ ⵉ ⴰⵢⵜ ⵓⵅⴰⵎ. ⴽⴽⵔⵏ ⴱⴷⵓⵏ ⵄⴰⴷ ⵍⵍⴰ ⴷⵉⵢⵙ ⵜⵏⵀⵍⵍⴰⵏ ⵣⴳ ⵡⴰⵙⵙ ⵏⵏⴰ. ⴰⵙⴽⴽⴰ ⵏⵏⵙ ⵉⴱⵕⵕⵎ ⴷ ⴱⵓ ⵡⴰⵡⴰⵍ ⵏⵏⴰ, ⵉⵎⵚⴰⵡⴰⴹ ⴷ ⵉⵙⵙ ⴰⵍⵜⵓ: - ⴰ ⴹⴰⵍⵍⵓ! ⵢⴰ ⴹⴰⵍⵍⵓ! ⵎⴰ ⴰⵎ ⵉⵢⴰ ⴱⴰⴱⴰ ⵉ ⵢⵎⵏⵙⵉ? ⵜⵏⵏⴰ ⴰⵙ: - ⵉⵙⵜⵛⴰ ⵉ ⵉⵏⵢⵔ ⵏ ⵡⴰⵔⵔⴰⵡ, ⵉⵙⵢⵏ ⵉ ⵉⵏⵢⵔ ⵏ ⵡⴰⵔⵔⴰⵡ. ⵉⵄⴰⵢⴷ ⵉⵏⵏⴰ ⴰⵙ: - ⴰ ⵕⵃⵎ ⴱⴰⴱⴰ ⴷ ⵉⵎⵎⴰ ⴰ ⵕⴱⴱⵉ! ⵉⴽⴽⵔ ⵄⵎⵎⵉⵙ ⵏ ⴹⴰⵍⵍⵓ ⵉⴷⴷⵓ ⵖⵔ ⵢⵓⵏ ⵓⵎⵛⴰⵢⴼ. ⵉⵏⵏⴰ ⴰⵙ ⵓⵎⵛⴰⵢⴼ ⵏⵏⴰ ⵜⵉⵟⵟ ⴰⴳⴳ ⵡⵡⵜⵏ ⴰⵢⵜ ⵜⴰⴷⴷⴰⵔⵜ ⵏⵏⵛ, ⴰⵡⴰⵍ ⵏⵏⴰ ⴷ ⵕⵕⵓⵃ ⵏ ⵎⴻⵎⵎⵉⵛ ⴰⴷ ⴰⵢ ⵙⴰⵡⴰⵍⵏ. ⴰⵍⵡⴰⴷⴷⵅ ⵎⵛ ⵜⵔⵉⵜ ⴰⴷ ⴰⵛ ⵕⵥⵎⵏ ⵍⵄⴼⴰⵔⵜ ⵉ ⵎⴻⵎⵎⵉⵛ, ⵖⵕⵚ ⵅⴼ ⵓⵖⴱⴰⵍⵓ ⵏⵏⴰ ⵣⴳ ⵉⵙⵡⴰ, ⵀⴰ ⵜⵢⵜ ⵙⴱⵄⴰ ⵏ ⵜⵣⵍⴰⴼⵉⵏ ⵏ ⵓⴼⵜⵜⴰⵍ, ⵓⵏⵏⴰ ⴷ ⵉⴼⴼⵖⵏ ⵣⵣⵉⴳⵙⵏ ⵛⴼ ⴰⵙ ⴰⴷ ⵉⵜⵛ. ⵉⵏⵏⴰ ⴰⵛ ⵉⴷⴷⵓ ⴱⴰⴱⴰⵙ ⵢⴰⵡⵢ ⵜⴰⴼⴰⵙⴽⴰ ⵉ ⵓⵖⴱⴰⵍⵓ ⵀⴰ ⴼⵜⵍⵏⵜ ⵜⵓⵜⵎⵉⵏ ⵙⴱⵄⴰ ⵏ ⵜⵣⵍⴰⴼⵉⵏ ⵏ ⵜⵓⴼⵜⵜⴰⵍ. ⵉⵏⵏⴰ ⴰⵛ, ⵓⵏⵏⴰ ⴷ ⵉⴼⴼⵖⵏ ⵣⴳ ⵍⵄⴼⴰⵔⵜ ⵉⵛⴼ ⴰⵙ ⴰⴷ ⵉⵜⵛ. ⴰⵍⵍⵉⵢ ⴷ ⵉⴼⴼⵖ ⵢⵓⵏ ⵓⵎⵊⵊⵓⴹ ⵏⵜⵜⴰ ⴰⴳⴳ ⵉⵡⵉⵏ ⵎⴻⵎⵎⵉⵙ, ⵉⵏⵏⴰ ⴰⵙ ⵓⵔ ⴰⵛ ⵏⴰⴽⴽ ⴰⴷ ⵜⵛⵛⵜ ⴰⵍⵍ ⴰⵅ ⵜⵙⵙⵓⴼⵖⵜ ⴰⵔⴳⴰⵣ. ⵉⵏⵏⴰ ⴰⵛ ⵉⵙⵙⵓⴼⵖ ⴰⵙⵏ ⴷ ⴰⵔⴳⴰⵣ ⵓⵔ ⵜ ⵢⴰⵖ ⵛⴰ, ⴷⴷⵓⵏ ⵖⵔ ⵜⴰⴷⴷⴰⵔⵜ, ⵜⴰⵡⵍ ⴹⴰⵍⵍⵓ ⵎⴻⵎⵎⵉⵙ ⵏ ⵄⵎⵎⵉⵙ. ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵚⵏⵏⴹⴰⴰⵍⵍⵉⵏⵏ ⴷ ⵉⴷⴷⵔ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ⵉⵏⵏⴰ ⴰⵛ ⴽⴽⴰⵏ ⵙⵉⵏ ⵏ ⵡⴰⵡⵎⴰⵜⵏ, ⵢⵓⵏ ⵉⵢⴰ ⴰⵏⴱⵖⵓⵕ, ⵉⵙⵎ ⵏⵏⵙ ⵉⴷⴷⵔ, ⵡⵉⵙⵙⵉⵏ ⴷ ⴰⵎⵥⵍⵓⴹ ⵉⵡⵡⵜⴻⵜ ⵓⵏⵎⵔⵉ, ⵉⵙⵎ ⵏⵏⵙ ⵚⵏⴹⴰⵍⵉⵏ. ⵉⴷⴷⵔ ⵉⵄⴷⴷⴰ ⵖⵓⵔ ⵓⵛⵜⴰⵍ ⵏⵏⴰ ⴷⴰ ⴽⵙⵙⴰⵏ ⵛⵕⴰⴹ ⵏ ⵉⵎⴽⵙⴰⵡⵏ. ⴽⵓ ⵜⴰⴷⴳⴳⵯⴰⴷⵜ ⵍⵍⴰ ⵜⵄⵎⵎⴰⵕ ⵜⵎⵟⵟⵓⵟ ⵏⵏⵙ ⵜⵉⴳⵏⴰⵔⵉⵏ. ⵍⵍⴰ ⴰⵙ ⵉⵜⵜⵉⵏⵉ ⵉⴷⴷⵔ ⵉ ⵜⵎⵟⵟⵓⵟ ⵏⵏⵙ, ⵛⴼ ⴰⵙ ⵛⴰⵏ ⵓⵖⵖⵓ ⵉ ⵚⵏⴹⴰⵍⵉⵏ ⴰⵎⵄⴹⵓⵕ. ⵍⵍⴰ ⵜⵜⴽⴽⵔ ⵜⵎⵟⵟⵓⵟ ⵜⵉⴼⴰⵡⵜ ⵍⵍⴰ ⵜⵜⴰⵡⵢ ⵜⴰⵢⵔⴰ ⵜⵅⵡⵓ ⵜⵜ ⴳ ⵉⵙⵏⴹⴰⵍ. ⵉⵏⵏⴰ ⴰⵛ ⴰⵍⵍⵉⵢ ⵇⴷⴹⴰⵏⵜ ⵜⴼⵙⴰ, ⵉⴽⴽⵔ ⵚⵏⴹⴰⵍⵉⵏ ⵉⵣⴰⵡⵔ ⵜ ⵢⵎⴰⵙ ⴳ ⵓⴳⵔⴰⵡ. ⵉⵏⵏⴰ ⴰⵙ: - ⵢⴰⵛ ⴰⵢⵎⴰ! ⵓⵔ ⴷⵊⵉⵏ ⴰⵅ ⵜⵛⴼⵉⵜ ⵛⴰ ⵏ ⵓⵖⵖⵓ! ⵎⴰⵢⵛ ⵉⵏⴰⴼⵄ ⵛⵉⵢⵢⴰⵏ ⵏ ⵓⵛⵜⴰⵍ ⴰⴷⴷⴰⵢ ⵓⵔ ⵜⵛⵜⵉⵜ ⵜⴰⵢⵎⴰⵜⵜ? ⵉⵏⵏⴰ ⴰⵙ: - ⵍⵍⴰ ⴰⵙ ⵜⵜⵉⵏⵉⵅ ⵉ ⵜⵎⵟⵜⵓⵟ ⴰⴷ ⴰⵡⵏ ⵏⵏ ⵜⴰⵡⵢ ⴰⵖⵖⵓ. ⵎⴰⵛⴰ ⵚⵏⴹⴰⵍⵉⵏ ⵉⵙⵙⵏ ⵉⴷⴷ ⵜⴰⵎⵟⵟⵓⵟ ⵏ ⵢⵎⴰⵙ ⴰ ⵓⵔ ⵜⵉⵃⵎⵉⵍⵏ. ⵓⵔ ⵉⵍⵍⵉ ⵎⴰ ⴷⴰ ⵜⵉⵜⵜⴰⵡⵢⵏ ⴳ ⵚⵏⴹⴰⵍⵉⵏ. ⵉⴷⴷⵔ ⵏⵜⵜⴰ ⴷ ⵜⵎⵟⵟⵓⵟ ⵏⵏⵙ ⵖⴰⵙ ⵣⴳ ⵉⵎⴷⴷⵓⵔⵏ ⴷ ⵜⵓⵢⵢⴰ ⵏ ⵍⵖⴰⴱⵜ. ⵢⵓⵏ ⵡⴰⵙⵙ, ⵉⵇⵇⵉⵎ ⵙⵏⴹⴰⵍⵉⵏ ⵜⴰⵎⴰ ⵏ ⵢⵓⵏ ⵓⵇⵛⵎⵉⵕ ⵍⵍⴰ ⵉⵜⵅⵎⵎⴰⵎ ⴳ ⵓⵏⵎⵔⵉ ⵏⵏⵙ, ⵛⵡⵉ ⵏⵜⵜⴰ ⵉⵙⵏⵉⵖⵙ ⵜⵉⵟⵟ ⵏⵏⵙ, ⵢⴰⵏⵏⴰⵢ ⵜⴰⵎⵊⴰⴽⵯⵛⵜ ⴳ ⵉⵢⵏⵏⴰ. ⵏⵜⵜⴰⵜ ⵜⴱⴷⴷ, ⴼⴼⵖⵏ ⴷ ⵙⴱⵄⴰ ⵏ ⵍⵖⵡⴰⵍ ⵙ ⵡⴰⵛⵛⵉⵡⵏ. ⵏⵜⵜⴰ ⵉⵇⵇⵉⵎ ⵛⵡⵉⵢ, ⵢⴰⵏⵏⴰⵢ ⵜⵏ ⵍⵍⴰ ⵙⴰⵡⴰⵍⵏ ⵉ ⵓⵇⵛⵎⵉⵕ ⵏⵏⴰ: - ⵕⵥⵎ ⴰ ⴱⴰⴱ ⵇⵕⵓⵚ! ⵕⵥⵎ ⴰ ⴱⴰⴱ ⵇⵔⵓⵙ! ⵉⴽⵯⴰⵏ ⵉⵏⵏⵓⵕⵥⵎ ⵓⵇⵛⵎⵉⵕ ⵏⵏⴰ. ⵄⴰⵡⴷⵏ ⵏⵏⴰⵏ ⴰⵙ: - ⵇⵇⵏ ⴰ ⴱⴰⴱ ⵇⵔⵓⵙ! ⵇⵇⵏ ⴰ ⴱⴰⴱ ⵇⵔⵓⵙ! ⵉⴽⵯⴰⵏ ⴷⵉⵅ ⵉⵇⵇⵏ ⵍⴱⴰⴱ ⵏ ⵓⵇⵛⵎⵉⵕ. ⵉⵏⵏⴰ ⴰⵛ ⵉⴷⴷⵓ ⵉⵔⴰ ⴰⴷ ⵉⵎⵎⵜ ⵙ ⵜⵉⵡⴷⵉ ⵖⵔ ⵜⴰⴷⴷⴰⵔⵜ ⵏⵏⵙ. ⵙ ⴰⵙⴽⴽⴰ ⵏⵏⵙ ⵉⵏⵏⴰ ⴳ ⵉⵅⴼ ⵏⵏⵙ ⴰⴷ ⴱⵕⵕⵎⵅ ⵖⵔ ⴰⵇⵛⵎⵉⵕ ⵏⵏⴰ, ⵢⴰⵡⴹ ⵏⵏ ⵖⵉⵔⵙ. ⵉⵏⵏⴰ ⴰⵙ ⴰⴳⴳⵯⴷ ⵏⵜⵜⴰ: - ⵕⵥⵎ ⴰ ⴱⴰⴱ ⵇⵕⵓⵚ! ⵕⵥⵎ ⴰ ⴱⴰⴱ ⵇⵔⵓⵙ! ⵉⵏⵏⵓⵕⵥⵎ ⵓⵇⵛⵎⵉⵕ ⵏⵏⴰ, ⵉⴽⴽⵔ ⵉⴽⵍⵎ. ⵉⵄⴰⵢⴷ ⵉⵏⵏⴰ ⴰⵙ: - ⵇⵇⵏ ⴰ ⴱⴰⴱ ⵇⵔⵓⵙ! ⵇⵇⵏ ⴰ ⴱⴰⴱ ⵇⵔⵓⵙ! ⵉⴽⵯⴰⵏ ⵉⵇⵇⵏ. ⵏⵜⵜⴰ ⵢⵓⵏⴼ, ⵢⴰⴼ ⵙⴱⵄⴰ ⵏ ⵜⵣⵍⴰⴼⵉⵏ ⴽⵓ ⵢⵓⵜ ⵖⵉⴼⵙ ⴰⵃⵓⵍⵉ ⵏ ⵛⵛⵡⵉ. ⵓⵔ ⵉⵜⵛⵉ ⵣⵣⵉⵢⵙⵏⵜ. ⵏⵜⵜⴰ ⵉⵣⴰⵢⴷ ⵛⵡⵉ, ⵢⴰⵏⵏⴰⵢ ⵊⴰⵊ ⵏⵏⵙ ⵉⵄⵎⵎⵕ ⵙ ⵉⵎⵜⵜⵉⵏⴻⵏ ⵉⴽⵯⴰⵏ ⵉⵅⵍⵄ. ⵏⵜⵜⴰ ⵉⵙⵙⵓⵔⴼ ⴰⵍⵜⵓ, ⵢⴰⵏⵏⴰⵢ ⴳ ⵢⵓⵜ ⵏ ⵜⵖⵎⵕⵜ ⵍⵍⵡⵉⵣ. ⵉⴽⴽⵙ ⵙ ⵓⵙⵔⵉⵔⵔⵢ ⴰⵄⴱⴰⵏ ⵏⵏⵙ ⵉⴱⴷⵓ ⵍⵍⴰ ⵉⵜⵄⵎⵎⴰⵕ ⵍⵡⵉⵣ. ⵢⴰⵙⵢ ⵜ ⵉⴷⴷⵓ ⵖⵔ ⵉⵅⴰⵎⵏ ⵏⵏⵙ. ⵢⴰⵖⵓⵍ ⵙⵏⴹⴰⵍⵉⵏ ⴷ ⴰⵏⴱⵖⵓⵕ ⴰⴳⴳⵯⴷ ⵏⵜⵜⴰ, ⵎⴰⵛⴰ ⵓⵔ ⵜ ⵉⵏⵏⵉ ⴰⴳⴳⵯⴷ ⵉ ⵢⵓⵏ, ⴰⴳⴳⵯⴷ ⵉ ⵢⵎⴰⵙ ⵉⴷⴷⵔ. ⵉⵇⵇⵉⵎ ⵍⵍⴰ ⴰⵙ ⵉⵜⵜⵉⵏⵉ ⵉ ⵜⵎⵟⵟⵓⵟ ⵏⵏⵙ ⴽⵓ ⵜⴰⴷⴳⴳⵯⴰⴷⵜ, ⴷⴷⵓ ⵖⵔ ⵢⵎⴰ ⴰⵡⵢ ⴷ ⴰⵜⵎⵏⵉ ⴰⴷ ⵉⵙⵙ ⵏⵄⴱⴱⵕ ⵍⵍⵡⵉⵣ. ⵉⵏⵏⴰ ⴰⵛ ⴽⵓ ⴰⵙⵙ ⴰⵎⵛⵉⵙⵙ, ⵍⵍⴰ ⵉⵜⴷⴷⵓ ⵢⴰⵡⵢ ⴷ ⵍⵡⵉⵣ ⵍⵍⴰ ⵜ ⵉⵄⴱⴱⵕ. ⵢⵓⵏ ⵡⴰⵙⵙ, ⵉⵏⵏⴰ ⴰⵙ ⵉⴷⴷⵔ ⵉ ⵜⵎⵟⵟⵓⵟ ⵏⵏⵙ: - ⵎⴰⴳⴳ ⵔⴰ ⵚⵏⴹⴰⵍⵉⵏ ⴰⵜⵎⵏⵉ? ⵎⴰ ⴷⴰ ⵉⵄⴱⴱⵕ ⴷ ⵏⵜⵜⴰ ⵓⵔ ⵖⵓⵔⵙ ⵛⴰ? ⵜⵏⵏⴰ ⴰⵙ: - ⵎⵛⴷⴷ ⵛⴰⵏ ⵚⵚⴰⴹⴰⵇⴰ ⴰⵙ ⵉⵛⴼⴰ ⵛⴰⵏ ⵢⵓⵏ. ⵓⵔ ⵢⵓⵎⵉⵏ ⴰⵡⴰⵍ ⵏ ⵜⵎⵟⵟⵓⵟ ⵏⵏⵙ, ⵉⵢⴰ ⴰⵙ ⵜⴰⵎⵎⵏⵜ ⴳ ⵓⴱⵓⴹ ⵏ ⵓⵜⵎⵏⵉ. ⴰⵍⵍⵉⵢ ⵉⵄⴱⵕ ⵍⵍⵡⵉⵣ, ⵜⵏⵏⴹ ⴰⵙ ⵜⴰⵍⵍⵡⵉⵣⵜ ⴳ ⵓⴱⵓⴹ. ⵉⴷⴷⵓ ⵖⵉⵔⵙ ⵙ ⵓⵙⵔⵉⵔⵢ ⵉⵏⵏⴰ ⴰⵙ: - ⵎⴰ ⵣⴳ ⴷ ⵜⵉⵡⵉⵜ ⵍⵍⵡⵉⵣ ⴰ? ⵉⵔⵉ ⴳ ⵜⵅⴰⵎⵜ ⵏ ⵙⵏⴹⴰⵍⵉⵏ! ⵉⵡⴰ ⵕⵕⵄⴱ ⴰⵢⴰ! ⵉⵏⵏⴰ ⴰⵙ ⴼⵙⵜ! ⵇⵇⵏ ⴰⵇⵎⵓ ⵏⵏⵛ ⵓⴼⵍⴰ ⴰⴷ ⴰⵅ ⵙⵍⵏ ⵡⴰⴷⵊⴰⵔⵏ! ⵢⴰⵍⵍⴰⵀ ⴰⴷ ⵏⵎⵓⵏ ⴰⵙⴽⴽⴰ. ⴷⴷⵓⵏ ⴰⵡⵉⵏ ⴷ ⵍⵍⵡⵉⵣ ⵙⵙⵉⵏ ⵏⵏⵙⵏ. ⵉⵏⵏⴰ ⴰⵛ ⵢⵓⵏ ⵡⴰⵙⵙ ⵉⵔⴰ ⵉⴷⴷⵔ ⴰⴷ ⵉⵖⴹⵕ ⵢⵎⴰⵙ. ⵉⵄⴰⵢⴷ ⵖⴰⵙ ⵏⵜⵜⴰ. ⴰⵍⵍⵉⵢ ⵉⴽⵍⵎ, ⵢⵓⵔⵎ ⵣⴳ ⵜⵣⵍⴰⴼⵉⵏ ⵏ ⵓⴼⵜⵜⴰⵍ ⵏⵏⴰ ⴳ ⵍⵍⴰⵏ ⵅⴼ ⵉⵎⵉ ⵏ ⵓⵇⵛⵎⵉⵕ. ⵏⵜⵜⴰ ⵉⵔⴰ ⴰⴷ ⴷ ⵉⴼⴼⵖ ⵉⵜⵜⵓ ⴰⵡⴰⵍ ⵏⵏⴰ ⴷⴰ ⵜⵜⵉⵏⵉⵏ ⵉ ⵓⵇⵛⵎⵉⵕ ⴳ ⵓⴼⵓⵖ. ⵉⵔⵢⵍ ⵖⵉⴼⵙ ⵓⵇⵛⵎⵉⵕ. ⴰⵍⵍⵉⵢ ⴷ ⴷⴷⴰⵏ ⵍⴰⵖⵡⴰⵍ ⵜⴰⴷⴳⴳⵯⴰⴷⵜ, ⵉⵍⵍⴰ ⵢⵓⵏ ⵓⴷⵕⵖⴰⵍ ⴷⵉⵢⵙⵏ ⵉⵡⵄⵕ, ⵉⵏⵏⴰ ⴰⵙⵏ: - ⵉⵍⵍⴰ ⴷⴰ ⵛⴰ ⵏ ⵉⵍⵍⵉⴼ ⵏⵏⴰ ⵓⵔ ⵏⵍⵉ, ⴰⵙⵢⴰⵜ ⴷ ⵉⵖⵕⵢⴰⵏ ⵏⵏⵓⵏ. - ⵉⵍⵖⵙ ⵉⴷⴷⵔ ⴳ ⵢⵓⵜ ⵏ ⵜⵖⵎⵕⵜ, ⵉⵔⴰ ⴰⴷ ⵉⵎⵎⵜ ⵙ ⵜⵉⵡⴷⵉ. ⴰⵍⵍ ⵜⵜⴼⴰⴼⴰⵏ ⵍⵖⵡⴰⵍ ⴰⵍⵍⵉⵢ ⵜ ⵓⴼⴰⵏ, ⵛⵔⴼⵏ ⵜ. ⵢⴰⵏ ⵜ ⴳ ⵡⴰⵎⵎⴰⵙ ⵏⵏⵙⵏ ⵇⵇⵉⵎⴰⵏ ⵍⵍⴰ ⵖⵉⴼⵙ ⵜⵛⵟⵟⴰⵃⵏ. ⵢⵓⵏ ⴷⵉⴳⵙⵏ ⵉⵍⵍⴰ ⵍⵍⴰ ⵉⵛⵛⵡⵓ ⵢⵓⵜ ⵏ ⵜⴼⴰⵍⴰ. ⵓⵔ ⴷⴰ ⵉⵜⴰⵏⵏⴰⵢ ⵉⴷⴷⵔ ⴷⴰⵜ ⴰⵙ ⵖⴰⵙ ⵉⵚⵏⴹⴰⵍ. ⵛⵡⵉⵢ ⵉⵅⵎⵎⴻⵎ, ⵉⵙⵉⵡⵍ ⵉⵏⵏⴰ ⴰⵙⵏ: - ⵙⵙⵓⵔⴼⴰⵜ ⵉ ⴰ ⴰⵢⵜⵎⴰ! ⵏⴽⴽ ⵖⴰⵙ ⵉⵙ ⴷ ⴷⴷⵉⵅ ⴰⴷ ⴰⵡⵏ ⵉⵏⵉⵅ, ⵉⵍⵍⴰ ⵢⵎⴰ ⵍⵍⴰ ⴽⵯⵏ ⵉⵜⵜⴰⵛⵕ. ⴰⵍⵡⴰⴷⴷⵅ ⴰⴷ ⴽⵯⵏ ⴰⵡⵉⵅ ⵖⵉⵔⵙ. ⵉⵏⵏⴰ ⴰⵛ ⵎⵛⴰⵡⴰⵔⵏ ⵉⵏⵢⵔ ⴰⵙⵏ, ⵇⴱⵍⵏ ⴰⵢ ⵏⵏⴰ ⴰⵙⵏ ⵉⵏⵏⴰ. ⴽⴽⵔⵏ ⵢⴰⵏ ⴰⵙ ⴱⵓ ⵜⴼⴰⵍⴰ ⴳ ⵓⵅⵕⵉⴹ ⵏⵏⴰⵏ ⴰⵙ ⴰⴷ ⵜⴰⵡⵢⵜ ⴳ ⵜⴰⴷⴰⵡⵜ ⵏⵏⵛ ⵖⵔ ⵢⵎⴰⵙ ⴳⴳⵉⴹ. ⵉⵏⵏⴰ ⴰⵙ ⵉ ⵢⵎⴰⵙ: - ⴰ ⵢⵎⴰ! ⵙⵙⵡⵇⵅ, ⵉⵡⵉⵅ ⴷ ⵛⴰⵏ ⵙⵙⵍⵄⵜ, ⴼⴼⵔ ⵉ ⵜⵜ ⵖⵓⵔⵛ ⴰⵍⵍ ⴰⵙⴽⴽⴰ! ⵉⵏⵏⴰ ⴰⵛ ⵢⵎⴰⵙ ⵢ ⵜⵜ ⴳ ⵜⵖⵎⵕⵜ ⵏ ⵍⴱⵉⵜ ⵉⵏⵏ. ⵎⴰⵏⵉ ⵢⵎⴰⵙ ⵜⵍⵍⴰ ⵖⵓⵔⵙ ⵢⵓⵜ ⵏ ⵜⵙⵎⵖⵜ, ⵜⴽⴽⵔ ⴳⴳⵉⴹ ⴰⴷ ⵜⵥⴹ ⴳ ⵓⵣⵔⵢ, ⵜⴰⵙⵢ ⴷ ⵉⵙⵙⵢⵏⵉ ⵜⵓⴳⴳⵓ ⴰⵅⵕⵉⴹ, ⵉⴽⵯⴰⵏ ⵜⵙⵍⴰ ⵉⵛⴰ ⵉⵏⴷⵔ. ⵉⵏⵏⴰ ⴰⵛ ⴽⵓ ⴷ ⵜⵥⴰⴹ ⴰⵍⵍ ⴰⵙ ⵜⵜⵉⵏⵉ, ⴰⵎⵎ ⵉⴷⴷ ⵉⵙ ⴷⴰ ⵜⵜⵉⵏⵉ ⵉⵣⵍⴰⵏ: - ⵉⵙ ⵢⵏⴻⵏ ⵎⴰⴷ ⵙⵓⵍⵍⵏ? ⴰ ⵍⴰⵍⵍⴰ ⵙⴽⴽⵔ ⵙⵉⴷⵉ! ⵏⵅⵍⴰ! ⵏⵎⵎⵓⵜ! ⵉⵏⵏⴰ ⴰⵙ ⵓⵔⴳⴰⵣ ⵉ ⵜⵎⵟⵟⵓⵟ: - ⴽⴽⵔ ⵔⴰⵄⴰ ⵜⴰⵃⵢⵓⴹⵜ ⵉⵏⵏ ⵎⴰⵢ ⵜⵜⵢⴰⵖⵏ! ⵉⵏⵏⴰ ⴰⵛ ⴰⵍⵍⵉⵢ ⵜⴽⴽⵔ, ⵜⵏⵏⴰ ⴰⵙ ⴳ ⵓⵎⵥⵥⵓⵖ ⵀⴰ ⵎⴰ ⴳⵍⵍⴰⵏ ⵀⴰ ⵎⴰ ⴳⵍⵍⴰⵏ. ⵉⴽⴽⵔ ⵓⵔⴳⴰⵣ ⵉⵢⴰ ⵢⵓⵜ ⵍⴽⵓⵛⵜ ⵜⴰⵅⴰⵜⴰⵔⵜ ⴳ ⵓⵄⵕⵉⵛ, ⵉⵢⵔ ⴷⵉⵢⵙ ⴰⵅⵕⵉⴹ. ⴰⵙⴽⴽⴰ ⵏⵏⵙ ⴳ ⵜⵉⴼⴰⵡⵜ, ⵉⴷⴷⴰ ⴷ ⵖⵉⵔⵙ ⵢⵎⴰⵙ ⵉⴷⴷⵔ, ⵉⵏⵏⴰ ⴰⵙ ⴰⵡⵔⴰ ⴰⴳⴳⵯⴷ ⵛⴽⴽ ⴰⴷ ⴽ ⵙⵙⴽⵏⴹⵅ. ⵉⵏⵏⴰ ⴰⵙ: - ⴰⵢⵎⴰ! ⵙⵙⵓⵔⴼ ⵉ! ⵉⴽⴽⵔ ⵉⵙⵙⵓⵔⴼ ⴰⵙ. ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵎⴻⵎⵎⵉⵙ ⵏⵏ ⵜⵔⵡⵓⵓ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ⵉⵏⵏⴰ ⴰⵛ ⵎⵎⵓⵜⵏ ⵉⵎⴰⵔⴰⵡⵏ ⵏⵏⵙ, ⵣⵔⵉⵏ ⵜⵜ ⵉⴷ ⵖⴰⵙ ⵏⵜⵜⴰⵜⵜ, ⵉⵙⵎ ⵏⵏⵙ ⵄⵉⵛⴰ. ⵜⵣⴷⵖ ⵖⴰⵙ ⵏⵜⵜⴰⵜ ⴳ ⵢⵓⵜ ⵏ ⵜⴰⴳⴳⴰⵏⵜ ⵏⵏⴰ ⵖⵓⵔ ⵙⴱⵄⴰ ⵏ ⵜⴼⵍⵡⵉⵏ. ⴽⵓ ⵜⴰⴷⴳⴳⵯⴰⴷⵜ ⴰⴷⴷⴰⵢ ⵜⵢⵏ, ⵍⵍⴰ ⵖⵉⵔⵙ ⴷ ⵉⵜⵜⴷⴷⵓ ⵢⵓⵏ ⵓⵔⴳⴰⵣ ⵍⵍⴰ ⵉⴳⴳⴰⵏ ⵜⴰⵎⴰ ⵏⵏⵙ, ⵉⴽⵯⴰⵏ ⵜⴳⴳⵯⴷ. ⵎⴰⵛⴰ ⴰⴷⴷⴰⵢ ⴷ ⵢⴰⵍⵢ ⵡⴰⵙⵙ ⵍⵍⴰ ⵉⵜⵜⴼⴼⵖ. ⵙ ⵜⴰⵍⵍⵙⵜ ⵏ ⵢⵉⴹ ⵓⵔ ⴰⵙ ⵉⵄⴷⵉⵍ ⴰⴷ ⵜ ⵜⴰⴽⵣ. ⵜⵇⵇⵉⵎ ⵄⵉⵛⴰ ⵍⵍⴰ ⵜⵜⵉⵏⵉ ⵉⵏⵢⵔ ⴷ ⵉⵅⴼ ⵏⵏⵙ: - ⵓⵔⵙⵙ ⵎⴰ ⴷⴰ ⵉⴳⴳⴰⵏⴻⵏ ⵜⴰⵎⴰ ⵉⵏⵓ ⵀⴰⴷ ⵙⴱⵄⴰ ⵏ ⵜⴼⵍⵡⵉⵏ ⵔⵢⵍⵏⵜ ⵖⵉⴼⵉ? ⵉⵏⵏⴰ ⴰⵛ ⵜⵇⵇⵉⵎ ⴰⵍⵍ ⴳⴳⵉⴹ, ⵜⵙⵙⵉⵖ ⵜⴰⵛⵎⵄⵉⵢⵜ ⴰⴷ ⵜⴰⵏⵏⴰⵢ ⵎⴰⴳⵎⵙ ⵓⴼⴰⴳⴳⴰⵏ ⵏⵏⴰ. ⵉⵏⵏⴰ ⴰⵛ ⵎⴰⵏⵉ ⴰⵔⴳⴰⵣ ⵏⵏⴰ ⵍⵍⴰ ⵉⵄⵎⵎⵓ ⵙ ⵣⵣⵉⵏ, ⵉⴽⵯⴰⵏ ⵜⵙⵅⴼ ⵀⵍⵍⵉ ⵜⴰⵏⵏⴰⵢ ⵜ, ⵜⴻⵜⵜⵓⵜⵢ ⴰⵙ ⵜⵛⵎⵄⵉⵢⵜ ⵅⴼ ⵡⵓⴷⵎ ⵜⵙⵙⴽⵏⴹ ⴰⵙ ⵜ. ⵉⵕⴰⵄⴰ ⴷⵉⵢⵙ ⵉⵏⵏⴰ ⴰⵙ: - ⵜⴹⵢⵄⵜ ⴰ ⵄⵉⵛⴰ ⵜⵓⴷⵔⵜ ⵏⵏⵎ ⵙ ⵓⴼⵓⵙ ⵏⵏⵎ, ⵏⵏⴽ ⴰⴳⴳ ⵢⴰⵏ ⵎⴻⵎⵎⵉⵙ ⵏ ⵜⵔⵡⵓ! ⵉⵏⵏⴰ ⴰⵛ ⵉⴽⴽⵔ ⵢⴰⵡⵢ ⵜⵜ ⵖⵔ ⵢⵓⵏ ⵓⵖⴱⴰⵍⵓ ⴰⴷ ⵜⵙⵙⵉⵔⴷ ⵉⵄⴱⴰⵏⵏ ⵏⵏⵙ. ⵉⵏⵏⴰ ⴰⵙ: - ⴰ ⵄⵉⵛⴰ! ⵔⴰⵔ ⵍⴱⴰⵍ ⵏⵏⵎ, ⵎⵛ ⴷ ⵜⴷⴷⴰ ⵎⵎⴰ, ⵃⵓⴼ ⵅⴼ ⵉⴱⵓⴱⴱⴰⵏ ⵏⵏⵙ ⴰⴷ ⵟⵟⴹⵜ ⴰⵖⵖⵓ ⵏⵏⵙ! ⵉⵏⵏⴰ ⴰⵛ ⵀⴰⵏⵏ ⵜⵔⵡⵓ ⵜⵛⴹⴰ ⵉⵍⵍⵉⴼ ⵏⵏⵙ, ⵉⴽⵯⴰⵏ ⵜⴷⴷⴰ ⴷ ⴰⵎⵎ ⵓⵣⵡⵓ. ⵜⵃⵓⴼ ⵄⵉⵛⴰ ⵅⴼ ⵉⴱⵓⴱⴱⴰⵏ ⵏⵏⵙ ⵜⴻⵟⵟⴹ ⴰⵖⵖⵓ ⵏⵏⵙ, ⵜⵏⵏⴰ ⴰⵙ ⵜⵔⵡⵓ: - ⵓⵍⵍⴰⵀ ⵎⵔ ⵓⵔ ⵉⵣⵡⴰⵔ ⵓⵖⵖⵓ ⵉⵏⵓ ⵙ ⴰⵅⴷⵉⵍ ⵏⵏⵎ, ⵜⴻⵜⵜⴰⵅ ⵛⵎ, ⵜⵃⵛⵛⴰⵅ ⴰⵛⴰⵍ ⵏⵏⴰ ⵅⴼ ⵜⴷⴷⵓⵜ. ⴰⵍⵡⴰⴷⴷⵅ, ⵜⵍⵍⵉⵜ ⴳ ⵓⵎⵓⵔ ⵏⵏⵅ, ⵛⵎⵎ ⴰⴳⴳ ⵢⴰⵏ ⵜⴰⵎⵟⵟⵓⵟ ⵏ ⵎⴻⵎⵎⵉ. ⵉⵏⵏⴰ ⴰⵛ ⵜⴰⵡⵍ ⵄⵉⵛⴰ ⵎⴻⵎⵎⵉⵙ ⵏ ⵜⵔⵡⵓ. ⵜⵉⴼⴰⵡⵜ, ⵇⴱⵍ ⴰⴷ ⵜⴷⴷⵓ ⵜⵔⵡⵓ ⴰⴷ ⵜⵢⵎⵔ, ⵍⵍⴰ ⴰⵙ ⵜⵜⵉⵏⵉ ⵉ ⵄⵉⵛⴰ ⵛⴰⵏ ⵜⵡⵓⵔⵉ ⵏⵏⴰ ⵜⴳⴳⴰ ⵙ ⵜⵖⵓⵏⵉⵡⵉⵏ. ⴰⵙⵙ ⴰⵎⵣⵡⴰⵔⵓ ⵜⵏⵏⴰ ⴰⵙ: - ⴰⴷ ⴽⵎ ⵉⴷ ⴰⴼⵅ ⵜⵢⵉⵜ ⵜⵉⵎⵇⵇⵉⵜⵜ ⴷⴰⵜ ⵏ ⵜⵎⵇⵇⵉⵜⵜ! ⵜⴽⵍⵎ ⵜⵇⵇⵉⵎ ⵍⵍⴰ ⵜⴰⵍⵍⴰ. ⵉⵏⵏⴰ ⴰⵛ, ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: - ⵎⴰⵢ ⵛⵎ ⵢⴰⵖⵏ ⴰ ⵄⵉⵛⴰ ⵍⵍⴰ ⵜⴽⴽⴰⵜⴻⵜ ⴰⵖⵕⵉⴱ? ⵜⵏⵏⴰ ⴰⵙ ⵀⴰ ⵎⴰ ⵉ ⵜⵏⵏⴰ ⵎⵎⴰⵛ, ⵍⵍⴰ ⵜⴼⴰⴼⴰ ⵅⴼ ⵙⵙⴱⴱⴰ ⵜⵜⴰⴼⴰ ⴰⴷ ⵉ ⵜⴰⵡⵖ. ⵉⵏⵏⴰ ⴰⵙ: - ⵜⵓⵃⵏ ⵜⵖⵓⵏⵉ ⵏⵏⴰ ⴰⵎ ⵜⵏⵏⴰ! ⴰⴷⵍⴰⵍ ⵉⵍⵍⴰ ⵖⵓⵔⵎ, ⴰⴷⴷⴰⵢ ⵜⴰⵏⵏⴰⵢⵜ ⵎⵎⴰ ⵜⵢⴰ ⴷ ⴰⵎⵎ ⵓⵣⵡⵓ, ⵙⵙⵓⵎⵎⵖ ⴰⴷⵍⴰⵍ ⵏⵏⵎ ⴳ ⵡⴰⵟⵟⴰⵙ ⴷⴰⵢ ⵜⵏⴼⵙⵜ ⵉⵙⵙ ⴰⵛⴰⵍ! ⵜⴽⴽⵔ ⵜⵢⴰ ⴰⵢ ⵏⵏⴰ ⴰⵙ ⵉⵏⵏⴰ ⵎⴻⵎⵎⵉⵙ ⵏ ⵜⵔⵡⵓ. ⴰⵍⵍⵉⵢ ⵜⴷⴷⴰ ⵜⵔⵡⵓ ⵜⴰⴷⴳⴳⵯⴰⴷⵜ, ⵜⵏⵏⴰ ⴰⵙ: - ⵜⵉⵡⵓⵔⵉⵡⵉⵏ ⴷ ⵜⵡⵏⴳⵉⵎⵉⵏ ⵏ ⵎⴻⵎⵎⵉ ⴰⵢⴰ! ⵉⵏⵏⴰ ⴰⵛ ⵄⴰⵡⴷ ⵢⵓⵏ ⵡⴰⵙⵙ ⵢⴰⴹⵏⵉⵏ, ⵜⵏⵏⴰ ⴰⵙ ⵜⵔⵡⵓ: - ⴰⴷ ⴽⵎ ⵉⴷ ⴰⴼⵅ ⵜⵥⴹⵉⵜ ⵜⵉⵛⴹⵉⴼⵜ ⵏ ⵔⵔⵉⵛ! ⵜⵇⵇⵉⵎ ⵄⵉⵛⴰ ⵄⴰⵡⴷ ⵍⵍⴰ ⵜⴰⵍⵍⴰ. ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ, ⵎⴰ ⴰⵎ ⵉⴷⴷⴰⵏ: - ⴰⵎⵥ ⵜⴰⴽⵎⵎⵓⵙⵜ ⴰ! ⴷⴷⵓ ⵙ ⴰⵍⵎⵓ ⵉⵏⵏ, ⵇⵇⵉⵎ ⵙ ⴰⵛⴰⵍ ⵜⵢ ⵜⵜ ⵅⴼ ⵉⴼⴰⴷⴷⵏ ⵏⵏⵎ ⵀⴰ ⵜⵇⵇⵏⵜ ⴰⵍⵍⵏ! ⴰⵊⴹⵉⴹ ⵏⵏⴰ ⵉⵣⵔⵉⵏ ⵉⵏⵉ ⴰⵙ ⵙⴱⵄⴰ ⵏ ⵜⵉⴽⴽⴰⵍ: ⴰⴼⵔⵡ ⴰ ⴰⵊⴹⵉⴹ ⵜⴰⴷⵊⵜ ⵔⵔⵉⵛ ⵏⵏⵛ! ⴰⴷ ⵣⵣⵔⵏ ⵉⵊⴹⴰⴹ ⵏⵏⴰ ⵖⵉⴼⵎ ⵉⵣⵔⵉⵏ, ⵜⴰⵙⵢⵜ ⵔⵔⵉⵛ ⵜⵢⵔⵜ ⵜ ⴳ ⵜⵖⵎⵕⵜ ⵉⵏⵏ! ⵉⵏⵏⴰ ⴰⵛ ⵜⴷⴷⵓ ⵜⵢ ⴰⵢⵏⵏⴰ ⵜⴰⵡⵢ ⴷ ⵔⵔⵉⵛ. ⴰⵍⵍⵉⵢ ⴷ ⵜⴽⵍⵎ ⵜⵔⵡⵓ, ⵉⵏⵏⴰ ⴰⵙ: - ⴰⵙⵢ ⴷ ⵣⵉⵅ ⴰ ⵄⵉⵛⴰ ⵜⵉⵛⴹⵉⴼⵜ ⵏⵏⴰ ⵜⵢⵉⵜ! ⵄⴰⵡⴷ ⵜⵏⵏⴰ ⴰⵙ ⵜⵔⵡⵓ: - ⵜⵉⵡⵓⵔⵉⵡⵉⵏ ⴷ ⵜⵡⵏⴳⵉⵎⵉⵏ ⵏ ⵎⴻⵎⵎⵉ ⴰⵢⴰ! ⵉⵏⵏⴰ ⴰⵛ, ⴰⵍⵍⵉⵢ ⴰⵙ ⵓⵍⵢⵏ ⵉⴷⴰⵎⵎⵏ ⵉ ⵜⵔⵡⵓ, ⵜⴽⴽⵔ ⵜⵏⵏⴰ ⴰⵙ ⵉ ⵎⴻⵎⵎⵉⵙ ⴰⴷ ⴰⵛ ⴰⵡⵍⵅ ⵉⵍⵍⵉⵙ ⵏ ⵅⴰⵍⵉⵛ. ⵜⴰⵡⵍ ⴰⵙ ⵜⵜ. ⴱⴷⵓⵏ ⵍⵍⴰ ⵜⴳⴳⴰⵏ ⵜⴰⵎⵖⵕⴰ. ⵜⵓⴷⵊⴰ ⵜⵏ ⵄⵉⵛⴰ ⴰⵍⵍⵉⵢ ⴷⴰ ⵜⴷⵣⴰⵏⵜ ⵜⵓⵜⵎⵉⵏ ⵍⵃⵏⵏⴰ ⵜⵜⴰⴼⴰ ⴰⴷ ⵖⵎⵉⵏⵜ ⵉ ⵜⵙⵍⵉⵜⵜ, ⵜⵙⵙⵉⵖ ⵜⵉⵛⵎⵄⵉⵢⵉⵏ, ⴽⵓⴷ ⵜⴰⵍⵍⴰ ⴰⵍⵍ ⵜⵙⵙⵛⵏⴰⴹ ⴰⴷⵍⴰⵍ ⵏⵏⵙ. ⵉⵏⵏⴰ ⴰⵙ ⵎⴻⵎⵎⵉⵙ ⵏ ⵜⵔⵡⵓ ⵍⵍⴰ ⵉⵇⵇⵉⵎ ⵜⴰⵎⴰ ⵏ ⵉⵍⵍⵉⵙ ⵏ ⵅⴰⵍⵉⵙ: - ⴰ ⵄⵉⵛⴰ! ⵎⴰⵖⵔ ⴷⴰ ⵜⵙⵙⴽⵏⴰⴷⵜ ⴰⴷⵍⴰⵍ ⵏⵏⵎ? ⵜⵏⵏⴰ ⴰⵙ: - ⵉⵛⵏⴹ ⵡⵓⵍ ⵉⵏⵓ ⵓⵄⵙⵙⴰ ⴰⴷⵍⴰⵍ! ⵉⵏⵏⴰ ⴰⵛ ⵉⵇⵇⵉⵎ ⴷⵉⵢⵙ ⵡⴰⵡⴰⵍ ⵏⵏⵙ, ⵉⴽⴽⵔ ⵢⴰⵙⵢ ⵜⴰⵣⴷⵓⵣⵜ ⵏⵏⴰ ⵙ ⴷⴰ ⵜⴷⵣⴰⵏⵜ ⵕⴹⵍⵍ ⴷ ⵏⵏⵚⵚ ⵕⴹⵍⵍ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ⵉⵏⵏⴰ ⴰⵛ ⵉⵎⵎⵓⵜ ⵢⵓⵏ ⵓⵔⴳⴰⵣ ⵢⴰⴷⵊ ⴷ ⵙⵉⵏ ⵏ ⵉⵛⵉⵔⵔⴰⵏ, ⵢⵓⵏ ⵉⵙⵎ ⵏⵏⵙ ⵕⴹⵍ, ⵡⵉⵙⵙⵉⵏ ⵏⵚⵚ ⵕⴹⵍ. ⵉⵏⵏⴰ ⴰⵛ ⵉⴽⴽⴰ ⴱⴰⴱⴰⵜⵙⵏ ⴷ ⴰⵎⴰⵛⴰⵔ, ⴽⵓ ⴰⵙⵙ ⵍⵍⴰ ⴰⵙⵏ ⵜⵜⵉⵏⵉ ⵎⵎⴰⵜⵙⵏ, ⵓⵔ ⵜⴹⴼⴰⵕⵎ ⵡⴰⵍⵓ ⵣⴳ ⴱⴱⴰⵜⵓⵏ. ⵇⵇⵉⵎⵏ ⵢⵓⵏ ⵡⴰⵙⵙ ⵔⴰⵏ ⴰⴷ ⵢⵏ ⵍⵅⴰⴹⵕ ⵉ ⵎⵎⴰⵜⵙⵏ. ⴷⴷⵓⵏ ⴰⴷ ⴰⵛⵔⵏ ⵉⴱⵔⴳⵎⵎⵉ ⵏ ⵓⴳⵍⵍⵉⴷ. ⴽⴽⵔⵏ ⵡⵡⵜⵏ ⵏⵏⵇⴱ ⵣⴳⴳ ⵉⵚⵏⴹⴰⵍ ⴰⵡⴹⵏ ⵏⵏ ⵖⵉⵔⵙ. ⵉⴽⵯⴰⵏ ⴰⵛⵔⵏ ⵉⵔⵉ ⴷ ⵜⵢⵍⴰⵢ ⵏ ⵓⵙⵉⵍ. ⵉⵏⵢⵓⴷⴷⴰ ⵡⴰⵡⴰⵍ, ⵉⴽⴽⵔ ⵓⴳⵍⵍⵉⴷ ⵍⵍⴰ ⵉⵔⵣⵣⵓ ⵉⵎⴰⵛⴰⵔⵏ. ⵉⵏⵏⴰ ⴰⵛ ⵜⵏⵏⴰ ⴰⵙ ⵢⵓⵜ ⵏ ⵜⵡⵙⵙⴰⵔⵜ: - ⴰⴷ ⴰⵛ ⵏⵄⵜⵅ ⵎⴰ ⴷ ⴰⵛ ⵉⵜⵜⴰⵛⵔⵏ. ⵜⴷⴷⵓ ⵙ ⵉⵖⵕⵎ ⵍⵍⴰ ⵜⵙⵙⵓⵜⵓⵔ ⴰⵍⵍ ⵜⵜⵉⵏⵉ: - ⵎⴰ ⵖⵓⵔ ⵜⵍⵍⴰ ⵛⴰⵏ ⵜⵢⵍⴰⵢⵜ ⵏ ⵓⵙⵉⵍ ⵉ ⵓⴳⵍⵍⵉⴷ ⴰⴷ ⵜⵜ ⵉⵢ ⵉ ⵛⴰⵏ ⵓⵙⴰⴼⴰⵔ ⵉⵙ ⵜⵢⴰⵖ ⵛⴰ! ⵜⴽⴽⵔ ⵎⵎⴰⵙ ⵏ ⵏⵚⵚ ⵕⴹⵍ ⵜⴰⵡⵢ ⴰⵙ ⴷ ⵢⵓⵜ ⵏ ⵜⵢⵍⴰⵢⵜ, ⵢⴰⴼ ⵜⵜ ⵉⴷ ⵏⵚⵚ ⵕⴹⵍ. ⵉⵏⵏⴰ ⴰⵙ ⵉ ⵜⵡⵙⵙⴰⵔⵜ: - ⴰⵡⵔⴰ ⴰⴷ ⴰⵎ ⵔⵔⵓⵅ ⵢⵓⵜ ⵢⴰⴹⵏⵉⵏ! ⵉⴽⴽⵔ ⵉⴱⴱⵢ ⴰⵙ ⵉⵍⵍⵙ. ⵜⴽⴽⵔ ⵏⵜⵜⴰⵜ ⵜⴰⵎⵙ ⵉⴷⴰⵎⵎⵏ ⵉ ⵜⴼⵍⵡⵜ ⴰⵍⵍⵉⵢ ⵜⴼⴼⵖ ⵜⵜⴰⴼⴰ ⴰⴷ ⵜⵛⵜⵢ ⴰⴷⵖⴰⵕ. ⵉⴽⴽⵔ ⵏⵚⵚ ⵕⴹⵍ ⵉⵖⵕⵚ ⵉ ⵜⴼⵓⵍⵍⵓⵙⵜ, ⵢⴰⵎⵙ ⴰⴳⴳⵯⴷ ⵏⵜⵜⴰ ⵉⴷⴰⵎⵎⵏ ⵉ ⵜⴼⵍⵡⵉⵏ ⵏ ⵡⴰⴷⵊⴰⵔⵏ. ⵜⴷⴷⵓ ⴷ ⵜⵡⵙⵙⴰⵔⵜ, ⵜⴰⵡⵢ ⴷ ⵉⵃⵟⵟⴰⵢⵏ ⵏ ⵓⴳⵍⵍⵉⴷ. ⵜⴱⴷⵓ ⵍⵍⴰ ⴰⵙⵏ ⵜⵏⵄⴰⵜ ⵙ ⵓⴼⵓⵙ ⵏⵏⵙ: ⴷ ⵡⴰ! ⵉⵀⵉ ⵜⴰ ⵏⵏ! ⴳ ⵜⵏⴳⵉⵔⴰ ⵏⵏⴰⵏ ⴰⵙ ⵛⵎⵎ ⴷ ⵜⴰⵃⵢⵓⴹⵜ ⴰⵢ ⵜⵢⵉⵜ, ⵇⵇⴰⵃ ⵜⵉⵍⴼⵍⵡⵉⵏ ⵜⵛⴰⵕⵏⵜ ⵙ ⵉⴷⴰⵎⵎⵏ. ⵉⴽⴽⵔ ⵓⴳⵍⵍⵉⴷ ⵉⵏⵏⴰ ⴰⵙⵏ ⴱⴱⵢⴰⵜ ⴰⵙ ⴰⵅⵛⴰⵛ. ⴽⴽⵔⵏ ⵏⵏⴰⵏ ⴰⵙ ⵢⵉⵜⵙ ⵢⴰⴹⵏⵉⵏ ⵉ ⵓⴳⵍⵍⵉⴷ, ⴰⴷ ⵏⵣⵍⵍⵄ ⵉⵇⴰⵕⵉⴹⵏ ⵜⴰⵎⴰ ⵏ ⵉⴱⵔⴳⵎⵎⵉ, ⵏⵃⴹⵓ ⵜⵏ. ⵓⵏⵏⴰ ⵜⵏ ⵉⵡⴰⵍⴼⵏ ⴰⴷ ⴷ ⵉⴷⴷⵓ ⴰⴷ ⵜⵏ ⵉⵙⵎⵓⵏ. ⵉⴽⴽⵔ ⵏⵚⵚ ⵕⴹⵍ ⵉⵙⵖ ⵉⵍⵖⵎⴰⵏ. ⵉⵙⵙⵉⵡⴹ ⵜⵏ ⵉⴹ ⵖⵔ ⵜⴰⴷⴷⴰⵔⵜ ⵀⴰ ⵉⴽⴽⵔ ⵉⵍⵙ ⴰⵣⵏⵏⴰⵕ. ⵎⴰⵛⴰ ⴰⵣⵏⵏⴰⵕ ⵏⵏⴰ, ⵖⵓⵔⵙ ⵢⵓⵏ ⵓⵛⴹⴹⵓⵕ ⴷ ⴰⵎⵍⵍⴰⵍ, ⵡⵉⵙⵙⵉⵏ ⴷ ⴰⴱⵔⵔⵛⴰⵏ. ⵉⴽⴽⵔ ⵉⴽⴽⵙ ⵜⴰⵎⴰⵔⵜ ⵉ ⵢⵓⵏ ⵓⵎⴰⴷⵍ ⵢⴰⴷⵊ ⵡⵉⵙⵙⵉⵏ, ⵢⴰⵎⵙ ⵜⴰⵎⵎⵏⵜ ⵉ ⵉⴹⴰⵔⵏ ⵏ ⵉⵍⵖⵎⴰⵏ ⵉⴽⵯⴰⵏ ⵉⵃⵔⵢ ⵜⵏ ⵉⵍⵇⵇⴹ ⵉⵇⴰⵕⵉⴹⵏ ⵏⵏⴰ. ⵜⵉⴼⴰⵡⵜ ⴰⵍⵍⵉⵢ ⴼⵇⵇⴷⵏ ⵉⵇⴰⵕⵉⴹⵏ ⵓⵔ ⵜⵏ ⵓⴼⵉⵏ, ⵇⵇⵉⵎⵏ ⵍⵍⴰ ⵜⵙⴰⵍⵏ. ⵢⵉⵜⵙ ⵏⵏⴰⵏ ⴰⵙ ⵉⵣⵔⵢ ⵢⵓⵏ ⵓⵎⴽⵙⴰ ⵙ ⵉⵍⵖⵎⴰⵏ ⵉⵍⵙⴰ ⴰⵣⵏⵏⴰⵕ ⴰⵎⵍⵍⴰⵍ ⵖⵓⵔⵙ ⵜⴰⵎⴰⵔⵜ. ⵢⵉⵜⵙ ⵢⴰⴹⵏⵉⵏ ⵏⵏⴰⵏ ⴰⵙ ⵉⴽⴽⴰ ⵣⴳ ⵙⵢⴰ ⵓⵎⴽⵙⴰ ⵙ ⵉⵍⵖⵎⴰⵏ, ⵉⵍⵙⴰ ⴰⵣⵏⵏⴰⵕ ⴰⴱⵔⵔⵛⴰⵏ ⴱⵍⴰ ⵜⴰⵎⴰⵔⵜ. ⵉⴽⴽⵔ ⵓⴳⵍⵍⵉⴷ ⵉⵏⵖ ⵜⵏ, ⵍⵍⴰ ⵉⵜⵜⵉⵏⵉ ⴷ ⵉⵙ ⴷⴰ ⵙⵃⵉⵍⵍⵉⵍⵏ. ⴽⴽⵔⵏ ⵄⴰⵡⴷ ⵏⵏⴰⵏ ⴰⵙ ⵉ ⵓⴳⵍⵍⵉⴷ: - ⴰⴷ ⵜⵅⵡⵓⵜ ⵍⵅⵣⵉⵏ ⵏ ⵉⴱⵔⴳⵎⵎⵉ, ⴷⴰⵢ ⵜⵙⵙⵉⵖⵜ ⴰⴼⴰ. ⴰⵢ ⵏⵏⴰ ⵣⴳ ⵉⴼⴼⵖ ⵡⴰⴳⴳⵓ, ⵜⵢⵜ ⴷⵉⵢⵙ ⵜⴰⵎⵎⵏⵜ. ⵓⵏⵏⴰ ⴷ ⵉⴷⴷⴰⵏ ⴰⴷ ⵢⴰⵛⵔ ⴰⴷ ⵉⵏⵏⵎⵔ. ⵉⴽⴽⵔ ⵏⵚⵚ ⵕⴹⵍ ⵏⵜⵜⴰ ⴷ ⵢⵎⴰⵙ, ⴷⴷⵓⵏ ⵄⴰⵡⴷ ⴰⴷ ⴰⵛⵔⵏ, ⵉⵣⵡⵓⵔ ⵕⴹⵍ ⵉⴽⵯⴰⵏ ⵏⵏⵎⵔⵏ ⴰⵙ ⵉⴹⴰⵔⵏ. ⵉⴽⴽⵔ ⵏⵚⵚ ⵕⴹⵍ ⵉⴱⴱⵢ ⴰⵙ ⴰⵅⵛⴰⵛ ⵉ ⵢⵎⴰⵙ, ⵢⴰⵡⵢ ⵜ ⵉ ⵎⵎⴰⵙ. ⵉⵏⵏⴰ ⴰⵙ: - ⵀⴰ ⴰⵅⵛⴰⵛ ⵏ ⵕⴹⵍ! ⴼⵙⵜ ⵀⴰⵏⵏ ⴰⴷ ⵜⴰⵍⵍⵜ! ⵜⵉⴼⴰⵡⵜ ⵢⴰⴼ ⴷ ⵓⴳⵍⵍⵉⴷ ⵜⴰⵖⵚⵚⴰ ⴱⵍⴰ ⴰⵅⵛⴰⵛ. ⵏⵏⴰⵏ ⴰⵙ ⴰⴷ ⵜⵏ ⵃⴹⵓ ⴰⵍⵍ ⴷ ⵄⴰⵢⴷⵏ ⵍⴰⵀⵍ ⵏⵏⵙ ⴰⴷ ⵜ ⴰⵙⵢⵏ. ⵉⴽⴽⵔ ⵏⵚⵚ ⵕⴹⵍ ⵉⵙⵖ ⵉⵎⴽⴽⵓⵔⵜⴰ. ⴰⵍⵍⵉⵢ ⵢⵉⵡⴹ ⵢⵉⴹ, ⴽⴽⵓ ⴰⵎⴽⴽⴰⵔⵜⵓ ⵉⵇⵇⵏ ⴰⵙ ⵖⵔ ⵡⴰⵛⵛⵉⵡⵏ ⵜⴰⵛⵎⵄⵉⵢⵜ, ⵉⵙⵙⵉⵖ ⵜⵏⵜ ⵉⴽⵯⴰⵏ ⵉⵃⵔⵢ ⵜⵏ ⵙ ⵉⵚⵏⴹⴰⵍ ⵏⵏⴰ ⴳ ⵉⵍⵍⴰ ⵏⵏⵇⴱ. ⴽⴽⵔⵏ ⵉⵃⵟⵜⴰⵢⵏ ⵔⵡⵍⵏ ⵍⵍⴰ ⵜⵜⵉⵏⵉⵏ ⴷ ⵍⵊⵏⵓⵏ. ⵢⴰⵙⵢ ⵚⵚⵢⵟ ⵏ ⵢⵎⴰⵙ ⵉⵏⴹⵍ ⵜ. ⴰⵍⵍⵉⵢ ⵓⵃⵍⵏ, ⵉⴽⴽⵔ ⵓⴳⵍⵍⵉⴷ ⵉⵏⵏⴰ ⴰⵙⵏ: - ⴱⵓ ⵜⵡⵓⵔⵉⵡⵉⵏ ⴰ ⵖⴰⵙ ⴰⴷ ⵉⵏⵄⵜ ⵉⵅⴼ ⵏⵏⵙ, ⴰⴷ ⴰⵙ ⵛⴼⵅ ⵉⵍⵍⵉ! ⵉⴷⴷⵓ ⵏⵚⵚ ⵕⴹⵍ ⵖⵔ ⴰⴳⵍⵍⵉⴷ, ⵉⵏⵏⴰ ⴰⵙ ⵙⵙⵓⵔⴼ ⵉ ⵅⴼ ⵓⵢⵏⵏⴰ ⵢⵉⵅ, ⴷ ⵉⵙ ⵓⵔ ⵏⵓⴼⵉ ⵎⴰⵢ ⵏⵜⵛⵛⴰ ⴰⵍⵍⵉⵢ ⵉⵎⵎⵓⵜ ⴱⴰⴱⴰⵜⵏⵅ. ⵉⵡⴰ ⵉⵏⵏⴰ ⴰⵛ ⵉⵛⴼⴰ ⴰⵙ ⵓⴳⵍⵍⵉⴷ ⵉⵍⵍⵉⵙ, ⵉⵇⵇⵉⵎ ⵖⵓⵔⵙ. ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵍⵃⵏⵏⴰ, ⵉⵏⵖ ⵜⵔⵡⵓ ⴷ ⵜⵙⵍⵉⵜⵜ. ⵢⴰⵙⵢ ⵄⵉⵛⴰ ⴳ ⵜⴰⴷⴰⵡⵜ, ⵉⴷⴷⵓ ⵉⵔⵡⵍ ⵉⵅⵡⵓ ⵜⴰⵎⴰⵣⵉⵔⵜ ⵏⵏⴰ. ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵜⴰⴰⴱⵓⵓⵎⵙⵙⵉⵜ ⵉⵍⵍⴰ ⵡⴰⴳⴳ ⵍⵍⴰⵏ, ⴰⵍⵍⵉⵢ ⵉⵍⵍⴰ ⵍⵅⵉⵕ ⵜⵛ ⵉⴽⵡⴰⵏ. ⵉⵏⵏⴰ ⴰⵛ ⵜⵍⵍⴰ ⵢⵓⵜ ⵏ ⵜⴱⵓⵎⵙⵙⵉⵜ ⴷ ⵢⵓⵜ ⵏ ⵜⵎⵍⵇⵓⴱⴱⵄⵜ. ⴰⵥⵓⵏⵜ ⵉⵏⵢ ⴰⵙⵏⵜ, ⵜⴽⴽⵔ ⵜⴱⵓⵎⵙⵙⵉⵜ ⵜⴽⴽⵙ ⴰⵙ ⵉ ⵜⵎⵍⵇⵓⴱⴱⵄⵜ ⵜⴰⴳⵍⵎⵓⵙⵜ ⵏⵏⵙ. ⵜⵏⵏⴰ ⴰⵙ: - ⵔⴰⵔ ⵉ ⵜⴰⴳⵍⵎⵓⵙⵜ ⵉⵏⵓ ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵜⵏⵏⴰ ⴰⵙ ⵜⴱⵓⵎⵙⵙⵉⵜⵜ: - ⴰⵛⵎ ⴰⵡⵢ ⵉⴷ ⴰⵃⴱⵓⴱ ⵏ ⵡⴰⴹⵉⵍ! ⵜⴷⴷⵓ ⵜⵎⵍⵇⵓⴱⴱⵄⵜ ⵖⵔ ⴷⴷⵉⵍⵉⵢⵜ ⵜⵏⵏⴰ ⴰⵙ: - ⴰ ⴷⴷⵉⵍⵉⵢⵜ! ⵛⴼ ⵉ ⴰⵃⴱⵓⴱ ⵏ ⵡⴰⴹⵉⵍ, ⴰⴷ ⵜ ⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ ⵜⵏⵏⴰ ⴰⵙ ⴷⴷⵉⵍⵉⵢⵜ: - ⴰⵛⵎ ⴰⵡⵢ ⵉⴷ ⴰⵎⴰⵏ! ⵜⴷⴷⵓ ⵙ ⴰⵖⴱⴰⵍⵓ, ⵜⵏⵏⴰ ⴰⵙ: - ⴰ ⴰⵖⴱⴰⵍⵓ! ⵛⴼ ⵉ ⵛⴰⵏ ⵡⴰⵎⴰⵏ, ⴰⵎⴰⵏ ⴰⴷ ⵏⵛⴼⵅ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⴰⴷ ⵉ ⵜⵛⴼ ⴰⵃⴱⵓⴱ ⵏ ⵡⴰⴹⵉⵍ, ⴰⵃⴱⵓⴱ ⵏ ⵡⴰⴹⵉⵍ ⴰⴷ ⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ, ⵉⵏⵏⴰ ⴰⵙ ⵓⵖⴱⴰⵍⵓ: - ⴰⵛⵎ ⴰⵡⵢ ⵉⴷ ⵉⵎⴷⵢⴰⵣⵏ ⴰⴷ ⵛⵟⵟⵃⵏ! ⵉⵏⵏⴰ ⴰⵛ ⵜⴷⴷⵓ ⵙ ⵉⵎⴷⵢⴰⵣⵏ, ⵜⵏⵏⴰ ⴰⵙⵏ: - ⴰ ⵉⵎⴷⵢⴰⵣⵏ! ⵉⵅⵚⵚ ⴰⴷ ⵉ ⵜⵃⴹⵕⵎ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⴰⴷ ⵉ ⵉⵛⴼ ⴰⵎⴰⵏ, ⴰⵎⴰⵏ ⴰⴷ ⵜⵏ ⵛⴼⵅ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⴰⴷ ⵉ ⵜⵛⴼ ⴰⵃⴱⵓⴱ ⵏ ⵡⴰⴹⵉⵍ, ⴰⵃⴱⵓⴱ ⵏ ⵡⴰⴹⵉⵍ ⴰⴷ ⵜ ⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ, ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ, ⵏⵏⴰⵏ ⴰⵙ ⵉⵎⴷⵢⴰⵣⵏ: - ⴰⵛⵎ ⴰⵡⵢⴰⵅ ⴷ ⴰⵃⵓⵍⵉ! ⵜⴷⴷⵓ ⵉⵏⵏⴰ ⴰⵛ ⵙ ⵉⵎⴽⵙⴰⵡⵏ, ⵜⵏⵏⴰ ⴰⵙⵏ: - ⴰ ⵉⵎⴽⵙⴰⵡⵏ! ⵛⴼⴰⵜ ⵉ ⵢⵓⵏ ⵓⵃⵓⵍⵉ, ⴰⵃⵓⵍⵉ ⴰⴷ ⵛⴼⵅ ⵉ ⵉⵎⴷⵢⴰⵣⵏ, ⵉⵎⴷⵢⴰⵣⵏ ⴰⴷ ⵉ ⵛⵟⵟⵃⵏ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⴰⴷ ⵉ ⵉⵛⴼ ⴰⵎⴰⵏ, ⴰⵎⴰⵏ ⴰⴷ ⵜⵏ ⵛⴼⵅ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⴰⴷ ⵉ ⵜⵛⴼ ⴰⵃⴱⵓⴱ ⵏ ⵡⴰⴹⵉⵍ, ⴰⵃⴱⵓⴱ ⵏ ⵡⴰⴹⵉⵍ ⴰⴷ ⵜⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ, ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ ⵏⵏⴰⵏ ⴰⵙ ⵉⵎⴽⵙⴰⵡⵏ: - ⴰⵛⵎ ⴰⵡⵢⴰⵅ ⴷ ⵛⴰⵏ ⵜⵎⵥⵉⵏ! ⵜⴷⴷⵓ ⵙ ⵉⵎⴽⵔⴰⵣⵏ ⵜⵏⵏⴰ ⴰⵙⵏ: - ⴰ ⵉⵎⴽⵔⴰⵣⵏ! ⵛⴼⴰⵜ ⵉ ⵛⴰⵏ ⵜⵎⵥⵉⵏ, ⴰⴷ ⵜⵏⵜ ⵛⴼⵅ ⵉ ⵉⵎⴽⵙⴰⵡⵏ, ⵉⵎⴽⵙⴰⵡⵏ ⴰⴷ ⵉ ⵛⴼⵏ ⴰⵃⵓⵍⵉ, ⴰⵃⵓⵍⵉ ⴰⴷ ⵛⴼⵅ ⵉ ⵉⵎⴷⵢⴰⵣⵏ, ⵉⵎⴷⵢⴰⵣⵏ ⴰⴷ ⵉ ⵛⵜⵜⵃⵏ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⴰⴷ ⵉ ⵉⵛⴼ ⴰⵎⴰⵏ, ⴰⵎⴰⵏ ⴰⴷ ⵜⵏ ⵛⴼⵅ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⴰⴷ ⵉ ⵜⵛⴼ ⴰⵃⴱⵓⴱ ⵏ ⵡⴰⴹⵉⵍ, ⴰⵃⴱⵓⴱ ⵏ ⵡⴰⴹⵉⵍ ⴰⴷ ⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ, ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ ⴰ ⵙⵉⴷⵉ, ⵛⴼⴰⵏ ⴰⵙ ⵜⵉⵎⵥⵉⵏ, ⵜⵎⵥⵉⵏ ⵜⵛⴼⴰ ⵜⵏⵜ ⵉⵎⴽⵙⴰⵡⵏ, ⵉⵎⴽⵙⴰⵡⵏ ⵛⴼⴰⵏ ⴰⵙ ⴰⵀⵓⵍⵉ, ⴰⵃⵓⵍⵉ ⵜⵛⴼⴰ ⵜ ⵉ ⵉⵎⴷⵢⴰⵣⵏ, ⵉⵎⴷⵢⴰⵣⵏ ⵛⵜⵜⵃⵏ ⴰⵙ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⵉⵛⴼⴰ ⴰⵙ ⴰⵎⴰⵏ, ⴰⵎⴰⵏ ⵜⵛⴼⴰ ⵜⵏ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⵜⵛⴼⴰ ⴰⵙ ⴰⵃⴱⵓⴱ ⵏ ⵡⴰⴹⵉⵍ, ⴰⵀⴱⵓⴱ ⵏ ⵡⴰⴹⵉⵍ, ⵜⵛⴼⴰ ⵜ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⵜⵔⵓⵔⴰ ⴰⵙ ⵜⴰⴳⵍⵎⵓⵙⵜ ⵏⵏⵙ, ⵜⵕⵓⵃ ⵖⵔ ⵏⴰⵏⵏⴰⵙ ⵜⴰⴰⴷⴳⴳⵯⴰⴷⵜ! ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵜⴷⴷⵓ ⵉⵏⵏⴰ ⴰⵛ ⵙ ⵉⵎⴽⵙⴰⵡⵏ, ⵜⵏⵏⴰ ⴰⵙⵏ: - ⴰ ⵉⵎⴽⵙⴰⵡⵏ! ⵛⴼⴰⵜ ⵉ ⵢⵓⵏ ⵓⵃⵓⵍⵉ, ⴰⵃⵓⵍⵉ ⴰⴷ ⵛⴼⵅ ⵉ ⵉⵎⴷⵢⴰⵣⵏ, ⵉⵎⴷⵢⴰⵣⵏ ⴰⴷ ⵉ ⵛⵟⵟⵃⵏ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⴰⴷ ⵉ ⵉⵛⴼ ⴰⵎⴰⵏ, ⴰⵎⴰⵏ ⴰⴷ ⵜⵏ ⵛⴼⵅ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⴰⴷ ⵉ ⵜⵛⴼ ⴰⵃⴱⵓⴱ ⵏ ⵡⴰⴹⵉⵍ, ⴰⵃⴱⵓⴱ ⵏ ⵡⴰⴹⵉⵍ ⴰⴷ ⵜⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ, ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ ⵏⵏⴰⵏ ⴰⵙ ⵉⵎⴽⵙⴰⵡⵏ: - ⴰⵛⵎ ⴰⵡⵢⴰⵅ ⴷ ⵛⴰⵏ ⵜⵎⵥⵉⵏ! ⵜⴷⴷⵓ ⵙ ⵉⵎⴽⵔⴰⵣⵏ ⵜⵏⵏⴰ ⴰⵙⵏ: - ⴰ ⵉⵎⴽⵔⴰⵣⵏ! ⵛⴼⴰⵜ ⵉ ⵛⴰⵏ ⵜⵎⵥⵉⵏ, ⴰⴷ ⵜⵏⵜ ⵛⴼⵅ ⵉ ⵉⵎⴽⵙⴰⵡⵏ, ⵉⵎⴽⵙⴰⵡⵏ ⴰⴷ ⵉ ⵛⴼⵏ ⴰⵃⵓⵍⵉ, ⴰⵃⵓⵍⵉ ⴰⴷ ⵛⴼⵅ ⵉ ⵉⵎⴷⵢⴰⵣⵏ, ⵉⵎⴷⵢⴰⵣⵏ ⴰⴷ ⵉ ⵛⵜⵜⵃⵏ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⴰⴷ ⵉ ⵉⵛⴼ ⴰⵎⴰⵏ, ⴰⵎⴰⵏ ⴰⴷ ⵜⵏ ⵛⴼⵅ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⴰⴷ ⵉ ⵜⵛⴼ ⴰⵃⴱⵓⴱ ⵏ ⵡⴰⴹⵉⵍ, ⴰⵃⴱⵓⴱ ⵏ ⵡⴰⴹⵉⵍ ⴰⴷ ⵛⴼⵅ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⴰⴷ ⵉ ⵜⵛⴼ ⵜⴰⴳⵍⵎⵓⵙⵜ ⵉⵏⵓ, ⴱⴰⵔ ⵓⵔ ⵉ ⵜⵏⵇⵇ ⵏⴰⵏⵏⴰ ⵜⴰⴷⴳⴳⵯⴰⴷⵜ! ⵉⵏⵏⴰ ⴰⵛ ⴰ ⵙⵉⴷⵉ, ⵛⴼⴰⵏ ⴰⵙ ⵜⵉⵎⵥⵉⵏ, ⵜⵎⵥⵉⵏ ⵜⵛⴼⴰ ⵜⵏⵜ ⵉⵎⴽⵙⴰⵡⵏ, ⵉⵎⴽⵙⴰⵡⵏ ⵛⴼⴰⵏ ⴰⵙ ⴰⵀⵓⵍⵉ, ⴰⵃⵓⵍⵉ ⵜⵛⴼⴰ ⵜ ⵉ ⵉⵎⴷⵢⴰⵣⵏ, ⵉⵎⴷⵢⴰⵣⵏ ⵛⵜⵜⵃⵏ ⴰⵙ ⵅⴼ ⵓⵖⴱⴰⵍⵓ, ⴰⵖⴱⴰⵍⵓ ⵉⵛⴼⴰ ⴰⵙ ⴰⵎⴰⵏ, ⴰⵎⴰⵏ ⵜⵛⴼⴰ ⵜⵏ ⵉ ⴷⴷⵉⵍⵉⵢⵜ, ⴷⴷⵉⵍⵉⵢⵜ ⵜⵛⴼⴰ ⴰⵙ ⴰⵃⴱⵓⴱ ⵏ ⵡⴰⴹⵉⵍ, ⴰⵀⴱⵓⴱ ⵏ ⵡⴰⴹⵉⵍ, ⵜⵛⴼⴰ ⵜ ⵉ ⵜⴱⵓⵎⵙⵙⵉⵜ, ⵜⴰⴱⵓⵎⵙⵙⵉⵜ ⵜⵔⵓⵔⴰ ⴰⵙ ⵜⴰⴳⵍⵎⵓⵙⵜ ⵏⵏⵙ, ⵜⵕⵓⵃ ⵖⵔ ⵏⴰⵏⵏⴰⵙ ⵜⴰⴰⴷⴳⴳⵯⴰⴷⵜ! ⵉⵡⴰ ⵇⴹⴰⵏⵜ ⵜⵃⵉⵊⴰ ⵓⵔ ⵇⴹⵉⵏ ⵉⵔⴷⵏ ⴷ ⵜⵎⵥⵉⵏ ⵓⵍⴰ ⵏⵜⵛ ⵜ ⴷ ⴰⵎⵙⵙⴰⵙ. ⵉⵣⵎ ⴷ ⵓⵓⵎⴽⵔⴰⴰⵣ ⴷⴷⴰⵏ ⴷ ⵉⵚⵢⵢⴰⴹⵏ ⴰⴷ ⵔⵣⵓⵏ ⵉⵎⵍⴰⵍⵏ ⴳ ⵄⴰⵔⵉ ⴰⴼⵉⵏ ⵛ ⴰ ⵍⴰⵟⵕ ⵉⵣⵎ ⴷⴰⵜ ⴰⵙⵏ ⴰⵍⵍ ⵙⵙⴰⵔⴰⵏ ⵉⵏⵏⴰ ⴰⵙⵏ ⵢⵓⵏ ⴰ ⵕⵕⵎⴰ ⵄⴷⵍⴰⵜ ⴰⵅ ⵜⵉⴽⵙⵙⵉⵡⵉⵏ ⵀⴰⵜ ⵉⵏⵏ ⵜⵉⵖⵍⵉ ⵏ ⵉⵣⵎ ⵓⵔ ⵉⴷⴷ ⵍⵎⵓⵃⴰⵍ ⵍⵍⵉⵢ ⵜⵏ ⵢⴰⵏⵏⵢ ⵉⵣⵎ ⵢⵉⵏ ⴰⵙ ⵜⵉⵃⴰⵃⴰⵢⵉⵏ ⴰⵀⴰ ⵉⴹⵕ ⵙ ⴰⵙⵙⴽⴰⵔ ⴰⴷ ⵓⵔ ⵉⵜⵜⴰⵖ ⵍⵎⴰⴹⵉ ⵉⵡⴰⵄⴷ ⴱⵓ ⵜⵢⵓⵢⵢⴰ ⵉⵢⵔ ⵛ ⵉⵏⵏ ⴰ ⵍⵄⴰⵕ ⵣ ⴷⴰⵜ ⴰⵙ ⵉⵏⵏⴰ ⴰⵙⵏ ⴰ ⴰⵔⴳⴰⵣ ⴰⵡⴰ ⵏⴽⴽ ⵢⵓⵏ ⴳⴳⵯ ⴰⵔⴰⵡ ⵏⵏⵛ ⴰⵡⴰ ⵎⵛ ⵉ ⵜⵣⵔⵉⵜ ⴰⵣⵡⴰⵔ ⴷ ⵡⵉⵏⵏⵓⵏ ⵉⵏⵏⴰ ⴰⵙⵏ ⴰ ⵉⵣⵎ ⴰⵡⴷⴷⵉ ⵎⵉⵙⵎ ⵏⵜⴳⴳⴰ ⵉ ⵕⵕⴰⵢ ⵍⵍⴰ ⵜⵜⵕⴰⵄⴰⵜ ⵉⵙ ⵉⵢⴰ ⵡⴰⵙⴽⴰⵔ ⴰⵢⴰ ⵇⵇⴰⵃ ⵉⵏⵏⴰ ⴰⵙ ⵣⵔⵄ ⵉⴼⵙⴰⵏ ⴳⴳⵯ ⴰⵛⴰⵍ ⵄⵎⵎⵕⵎ ⴰⵅ ⴳ ⵜⵖⵕⴰⵕⵜ ⴰⵀⴰ ⵜⵖⵔⵔⵣⵜ ⴰⵙ ⴰⵇⵎⵓ ⵙ ⵉⴼⵉⵍⵉ ⴹⴼⵓⵕⵏ ⴷ ⵍⵊⵓⵕⵔⵜ ⴰⵍⵍ ⵉⴹⴰⵕⵏ ⵏⵏⵎ ⴰ ⵜⴰⵢⵓⵢⵢⴰ ⵏⵏⴰⵏ ⴰⵙⵏ ⴰ ⴰⵔⴳⴰⵣ ⴰⵡⴰ ⵉⵣⵎ ⵏⵏⴰ ⴷ ⵉⴽⴽⴰⵏ ⵙ ⵡⴰⵙⵙ ⵜⴰⵎⴰ ⵏⵏⵛ ⵕⵕⵄⴱ ⴰⵢⴰ ⵎⵛ ⵓⵔ ⵜⴰⵏⵏⴰⵢⵜ ⵉⵏⵏⴰ ⴰⵙ ⵍⵍⴰ ⵏⵜⵄⴰⵢⴰⴷ ⵜⴰⵢⵓⵢⵢⴰ ⴰⵍⵍ ⴽⵔⵔⵣⵅ ⵏⵃⴹⴰ ⵍⵀⵎⵎ ⵉⵏⵓ ⴰⵏⵣⵡⵓⵎ ⵓⵔ ⵜ ⵓⵙⵉⵅ ⵉ ⵛⴰ ⵎⵛ ⵓⵔ ⵜⵓⵎⵉⵏⵎ ⴰ ⵙⴰⴷⴰⵜⵉ ⵕⵕⵎⴰ ⵙⵔⵙⴰⵜ ⴰⵅ ⴰⴷ ⴰⵡⵏ ⴳⴳⴰⵍⵅ ⴳ ⵜⴱⵍⴰⴹⵉⵏ ⵛⴰ ⵎⵛ ⵜⴰⵏⵏⴰⵢⵅ ⵍⵍⵉⵢ ⴷ ⵉⴷⴷⴰ ⵍⵃⴰⵍ ⵀⴰ ⴷⴷⴰⵏ ⵉⴷ ⴱⵓ ⵍⵎⴷⴰⴼⵉⵄ ⵉⵏⵏⴰ ⴰⵙⵏ ⴰ ⵉⵣⵎ ⴼⴼⵖ ⴷ ⵓⵔ ⵉⵇⵇⵉⵎ ⵍⵖⴰⵛⵉ ⴰⵀⴰ ⵉⵀⵣⵣ ⵉⵅⴼ ⴰⵍⵍⵉⵢ ⵓⵔ ⵉⵥⵕⵉ ⵏⵜⵜⴰ ⵛⴰ ⵉⵏⵏⴰ ⴰⵙⵏ ⴰ ⴰⵔⵢⴰⵣ ⴰⵡⴰ ⴳⴳⴰⵏⵢ ⴰⴷ ⵏⵎⴹⴰⵛⴰⵕ ⵉⵄⴷⴷⴰ ⵉⵏⵖⵎⵉⵙⵏ ⵉⵄⴷⴷⴰ ⵎⴰⵢ ⵏⵜⵜⵎⵢⵉⵏⵉ ⵅⵜⴰⵕ ⴳⴳⵯ ⵓⴷⵎ ⵏⵏⵛ ⴰⴷ ⵉⵜⵜⵓⵜⵛ ⵏⵅⴷⴷ ⵡⵉⵏ ⵉⵃⵕⵕⴰⵜⵏ ⴰ ⴰⵔⵢⴰⵣ ⵉⴹⴰ ⵢⵉⵡⴹ ⵍⵄⵎⵕ ⵉ ⵛⴰ ⵉⵏⵏⴰ ⴰⵙ ⵏⵙⵜⴰⵀⵍ ⵓⵔ ⵉⵢⵉ ⵡⵉⵏⵓ ⵅⵙ ⵍⵎⵓⵜ ⴰ ⴷⵖⵉ ⵏⵖⵉ ⵍⵍⵉⵢ ⴽⵯⵏ ⴷⴷⴰⵍ ⵉ ⵕⵕⵎⴰ ⵓⵔ ⵛ ⵓⴼⵉⵏ ⵉⵏⵏⴰ ⴰⵙⵏ ⴰ ⵉⵣⵎ ⴰⵡⴷⴷⵉ ⵙⴰⵄⴼ ⵉ ⵖⵔ ⵢⵓⵏ ⵓⵏⵃⵛⴰⵎ ⵉⵢⵢⵉⵙ ⵀⴰⵜ ⵉⵏⵏ ⴳⴳⵯ ⵍⵎⵓ ⴰⵢ ⴷⴰ ⵜⵎⵔⴰⵔⴰⵏ ⵍⵍⵉⵢ ⵜⵏ ⵢⵉⵡⴹ ⵀⴰ ⵉⴱⴷⵓ ⵜⵉⵏⵏⵙ ⴰⵍⵍ ⵉⵙⴰⵡⴰⵍ ⴰⵍⵍ ⵉⵜⵇⵇⵉⵙ ⵜⵉⵏ ⵏⵏⵙ ⵉⵢⵍⵍⵉⵏ ⵉⵙ ⵢⵓⴷⵔ ⵍⴰⵎⵉⵏ ⵉⵏⵏⴰ ⴰⵙ ⵉⵢⵢⵉⵙ ⴰⵍⵍⵉⵢ ⴷⴰ ⴽⴽⴰⵜⵅ ⵍⵍⵄⴱ ⴰⵢ ⴰⵏⵅ ⵉⵟⵟⴼ ⴱⴰⴱ ⵉⵏⵓ ⵛⵜⵉⵅ ⵛⵏⵜ ⴰ ⵜⴰⵙⵙⴰⵄⵜ ⵢⵉⵅ ⴰⵙ ⵎⴰ ⴰⵙ ⵉⵔⴰ ⵡⵓⵍ ⴰⵢ ⵏⵏⴰ ⴳ ⵏⴰⵏⵏⴰⵢ ⴰⵢⵍⴻⵍ ⵏⵢⴰ ⵖⵉⵔⵙ ⴰⵎⵣⵡⴰⵔⵓ ⴳ ⵉⵎⵏⴰⵢⵏ ⴰ ⵎⴰⵢ ⵏⵉⵡⵉ ⴷⴰⵜ ⴰⵙⵏ ⵣⵉ ⵍⵎⴷⴰⴼⵉⵄ ⵀⴰⵛ ⵍⵎⵡⴰⵢⵔ ⴳ ⵉⴷⵎⴰⵔⵏ ⵉⵏⵓ ⵉⴱⵔⵢ ⴰⵅ ⵓⴽⵯⴱⵔⵉ ⵓⵔ ⵉⴷⵊ ⵏ ⵓⵏⵣⵡⵓⵎ ⴰⵢ ⵖⵉⴼⵏⵅ ⵉⴽⴽⴰⵏ ⵉⴹⴰ ⴳ ⵎⵇⵇⵓⵕⵅ ⵉⴷⴷⵅ ⴷⴰ ⵓⵔ ⴼⵓⴽⵯⴰⵅ ⴰⴹⵓ ⴰⵀⴰ ⵉⵃⵕⵢ ⴰⵅ ⵙ ⴰⵖⵚⴱⵓⵕ ⵓⵔ ⵜⵏ ⵏⵓⵎ ⵉⵛⵔⴼ ⴰⵅ ⵍⵃⴼⴰ ⵍⵍⴰ ⵏⴳⴳⴰⵏ ⴰⵃⵍⴰⵙ ⵓⵔ ⵉⵍⵍⵉ ⵇⵇⴰⵃ ⴱⵓⵏⴰⴷⵎ ⵓⵔ ⵉⵢⵉ ⵡⵉⵏⵏⵙ ⵅⵙ ⵍⵎⵓⵜ ⵓⵏⵏⴰ ⵜⵏ ⵢⵓⴼⴰⵏ ⵄⴰⵡⴷⵏ ⴰⵙ ⴰⵍⵜⵓ ⵜⴰⵎⴰⵔⴰ ⵉⵏⵏⴰ ⴰⵙⵏ ⴰ ⵉⵣⵎ ⴰⵡⴷⴷⵉ ⵙⴰⵄⴼ ⵉ ⵖⵔ ⵜⴰⵖⵖⴰⴹⵜ ⴷ ⵜⵉⵅⵙⵉ ⴷ ⵓⵔⵢⴰⵣ ⵍⵍⴰ ⵇⵇⵉⵎⵏ ⵉ ⵓⵎⵃⴰⵢⵢⴰⵔ ⵜⵏⵏⴰⵏⵜ ⴰ ⵜⴰⵖⵖⴰⴹⵜ ⵏⵢⴰ ⴰⵛ ⵉⵏⵥⴰⴹⵏ ⴷ ⵓⵖⵖⵓ ⵜⵏⵏⴰⵏⵜ ⴰ ⵜⴰⵖⵍⴰ ⵏⵢⴰ ⴰⵛ ⵉⵄⴱⴰⵏⵏ ⵏⵢⴰ ⴰⵛ ⵉⵃⵓⵍⵉⵢⵏ ⵙ ⵡⵓⴷⵎ ⵏ ⵍⵖⴱⴰⵕ ⴰⵙ ⵢⵓⵔⵡ ⵡⴰⵛⴰⵍ ⵉⴹⴰ ⵉⵖⴹⵕ ⵉ ⴱⵏⴰⴷⵎ ⵢⴰⵏ ⴰⵅ ⴰⵅⴷⵎⵉ ⵅ ⵓⵢⵕⴹ ⵉⵙⵙⴼⵕⵃ ⵉⵅⴼ ⵏⵏⵙ ⵉⵢⴰ ⴽⵓ ⵍⵅⵉⵕ ⵉ ⵡⴰⵔⵔⴰⵡ ⵇⵇⴰⵃ ⴱⵓⵏⴰⴷⵎ ⵓⵔ ⵉⵢⵉ ⵡⵉⵏⵏⵙ ⵅⵙ ⵍⵎⵓⵜ ⵓⵏⵏⴰ ⵜ ⵢⵓⴼⴰⵏ ⵄⴰⵡⴷⵏ ⴰⵙ ⴰⵍⵜⵓ ⵜⴰⵎⴰⵔⴰ ⵉⵏⵏⴰ ⴰⵙⵏ ⴰⵡⴷⴷⵉ ⵙⴰⵄⴼ ⵉ ⵖⵔ ⵢⵓⵏ ⵓⵏⵃⵛⴰⵎ ⵉⵏⵙⵉ ⵀⴰⵜ ⵉⵏⵏ ⵉⴼⵀⵎ ⵓⵔ ⵉⵇⵕⴰ ⵏⵜⵜⴰ ⵛⴰ ⴰⵍⵍⵉⵢ ⵜⵏ ⵢⵉⵡⴹ ⵀⴰ ⵉⴱⴷⵓ ⵜⵉⵏⵏⵙ ⴰⵍⵍ ⵉⵙⴰⵡⴰⵍ ⴰⵍⵍ ⵉⵜⵇⵇⵉⵙ ⵜⵉⵏⵏⵙ ⵉⵢⵍⵍⵉⵏ ⵉⵙ ⵢⵓⴷⵔ ⵍⴰⵎⵉⵏ ⵉⵏⵏⴰ ⴰⵙⵏ ⴰ ⵉⵣⵎ ⴰⵡⴷⴷⵉ ⵎⵉⵙⵎ ⵜⴳⴳⴰ ⵜⵖⵕⴰⵕⵜ ⴰⴷ ⵜⴰⵡⵢ ⵉⵄⴷⵊⵓⵎⵎⴰ ⵏⵏⵛ ⵕⵕⵄⴱ ⴰⵢⴰ ⵄⴰⵢⴷ ⴳ ⵡⴰⵏⵙⴰ ⴰⴷ ⵉⵙⵉⵏⵅ ⵉⵙ ⴽ ⵜⵉⵡⵉ ⵜⵖⵕⴰⵕⵜ ⵓⵎⴰ ⵛⵛⵀⴰⴷⵜ ⵏ ⵣⵣⵓⵕ ⵓⵔ ⵜ ⵏⵜⵜⵉⵏⵉ ⵢⴰⵖ ⴰⵙⵏ ⵕⵕⴰⵢ ⵖⵔⵔⵣⵏ ⴰⵙ ⴰⵇⵎⵓ ⵙ ⵉⴼⵉⵍⵉ ⵉⵏⵏⴰ ⴰⵙⵏ ⴰ ⴰⵔⴳⴰⵣ ⴰⴷ ⴰⵛ ⵉⵄⵎⵓ ⵕⴱⴱⵉ ⴰⵍⵍⵏ ⵜⵉⵢⵜⵉ ⴰⵢ ⴷ ⵉⵜⴳⴳⴰⵏ ⵉ ⴱⵏⴰⴷⵎ ⵜⵉⵣⵉ ⵀⴰⵏⵏ ⵡⴰ ⴷ ⴰⵄⴷⴰⵡ ⵏⵏⵛ ⴰⵢⴰ ⵎⵛ ⵓⵔ ⵜⴰⵏⵏⴰⵢⵜ. ⵉⵇⵇⵉⵙ ⵜⵜ ⴱⵓⵢⵚⵓⴹⵏ ⵃⴷⴷⵓ ⵉ ⵎⴻⵎⵎⵉⵙ ⵎⵓⵃⵎⴷ. ⵜⴰⵊⵊⵉⵏ, ⵏⵏⴰⴰⵏⵏⵏⵏⴰⴰ ⵉⵏⵏⵓⵓ ⴰ ⵏⴰⵏⵏⴰ ⵉⵏⵓ! ⵛⴼ ⵉ ⵛⴰ ⵓⵖⵕⵓⵎ! ⴰⴷ ⵜ ⵓⵛⵅ ⵉ ⵓⵔⴱⴰ ⴰⵔⴱⴰ ⵣⴳ ⵉⵔⴱⴰⵏ ⵉⵇⵇⴰⵕⵏ ⴰ ⴱⴰⴱⴰ ⴱⴰⴱⴰⵙ ⵓⵔ ⴷⴰ ⵉⵍⵍⵉ ⵉⵕⴰⵃ ⴰⴷ ⵉⵥⵓⵕ ⵟⴼⵉⵏ ⵜ ⵍⵀⵊⵊⴰ ⵢⵔⵉⵏⵜ ⴳⴳⵯ ⴰⵏⵓ ⴰⵏⵓ ⴷ ⴰⵣⵉⵔⴰⵔ ⵉⵛⵛⴰⵔ ⴷ ⵍⵍⴰⵟⵓⵅ ⴰ ⵓⵛⵛⵏ ⴰⴳⵯⵊⴹⴰⴹ! ⵙⵅⵓⵛⵛⵄ ⴰⵡⵏⵏⴰⵛ! ⵙⵅⵓⵛⵛⵄ ⵉⵡⵔⴷⴰⵛ! ⴰⴷ ⴰⵣⵣⵍⵏⵜ ⵜⵡⵔⴰ ⴰⴷ ⵓⵜⵏⵜ ⴰⴳⵊⴷⵓⵔ ⵙ ⵜⴹⴰⵔⵟ ⵏ ⵢⵉⵣⵉ ⵃⴰ ⵓⵔ ⴷⵉⵏ ⵃⵃⴰ! ⴰ ⵏⴰⵏⵏⴰ ⵏⵃⵃⴰ!